**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Δεκεμβρίου 2024, ημέρα Τρίτη και ώρα 13.10΄, συνεδρίασε, στην Αίθουσα της Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικής Ασφάλισης «Ενσωμάτωση της Οδηγίας (ΕΕ) 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 για επαρκείς κατώτατους μισθούς στην Ευρωπαϊκή Ένωση - Αναπροσαρμογή μισθών προσωπικού δημοσίου τομέα - Ρυθμίσεις για τον καθορισμό κατώτατου μισθού για τα έτη 2025, 2026 και 2027» (4η συνεδρίαση - β΄ ανάγνωση).

Στη συνεδρίαση παρέστησαν η Υπουργός Εργασίας και Κοινωνικής Ασφάλισης, κυρία Νίκη Κεραμέως, ο Γενικός Γραμματέας Εργασιακών Σχέσεων, κ. Νικόλαος Μηλαπίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Τσαπανίδου Παρθένα (Πόπη), Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Αθανάσιος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα σε όλους. Αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας συζήτησης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικής Ασφάλισης «Ενσωμάτωση της Οδηγίας (ΕΕ) 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 για επαρκείς κατώτατους μισθούς στην Ευρωπαϊκή Ένωση - Αναπροσαρμογή μισθών προσωπικού δημοσίου τομέα - Ρυθμίσεις για τον καθορισμό κατώτατου μισθού για τα έτη 2025, 2026 και 2027».

Πριν δώσω τον λόγο στον Εισηγητή της Πλειοψηφίας, η κυρία Υπουργός έχει ζητήσει το λόγο. Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πάρα πολύ, κ. Πρόεδρε. Δράττομαι της ευκαιρίας μιας και είμαστε στην αρμόδια Επιτροπή, να ενημερώσω τους συναδέλφους βουλευτές με αφορμή και την Παγκόσμια Ημέρα για τα Άτομα με Αναπηρία, ότι η Κυβέρνηση έχει μόλις ανακοινώσει ένα νέο πρόγραμμα για πρόσληψη χιλίων ατόμων με αναπηρία σε Οργανισμούς Τοπικής Αυτοδιοίκησης και σε δήμους. Ένα πρόγραμμα επιδοτούμενο κατά 75% από τη Δημόσια Υπηρεσία Απασχόλησης και κατά 25% από τον προϋπολογισμό των ΟΤΑ. Μια σημαντική, κατά τη γνώμη μας, πρωτοβουλία για τη συμπερίληψη στην αγορά εργασίας, για την ενσωμάτωση ακόμη περισσότερων ατόμων με αναπηρία στην αγορά εργασίας.

Αυτή η πρωτοβουλία προστίθεται σε άλλες, όπως για παράδειγμα ότι μέσω των προγραμμάτων της ΔΥΠΑ δυο χιλιάδες εφτακόσια περίπου άτομα με αναπηρία έχουν βρει δουλειά μέσα ακριβώς από τα προγράμματα της ΔΥΠΑ. Όπως, επίσης, και περίπου δύο χιλιάδες άτομα έχουν καταρτισθεί επαγγελματικά στις συγκεκριμένες σχολές της Δημόσιας Υπηρεσίας Απασχόλησης. Θέλω να πιστεύω ότι είναι θέμα που μας ενώνει, πώς μπορούμε να ενσωματώσουμε διαρκώς περισσότερα άτομα με αναπηρία στην αγορά εργασίας. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Υπουργέ και για τα καλά νέα που ανακοινώσατε.

Τον λόγο έχει ο Εισηγητής της Πλειοψηφίας, κ. Παπασωτηρίου, για δέκα λεπτά.

**ΣΤΑΥΡΟΣ ΠΑΠΑΣΩΤΗΡΙΟΥ (Εισηγητής της Πλειοψηφίας):** Ευχαριστώ, κ. Πρόεδρε. Κύριε Πρόεδρε, κυρίες και κύριοι συνάδελφοι, θέλω να πω δυο λόγια για όσα ακούσαμε την προηγούμενη φορά από τα υπόλοιπα κόμματα. Δεν θα μείνω σε λεπτομέρειες, αλλά θα ήθελα να επισημάνω μερικά πράγματα που μου έκαναν ιδιαίτερη εντύπωση από την Αντιπολίτευση. Μια Αντιπολίτευση, που με ελάχιστες εξαιρέσεις επιφυλάχθηκε επί της αρχής του νομοσχεδίου, μένοντας «και με τον αστυφύλαξ και με τον χωροφύλαξ». Με ελάχιστες εξαιρέσεις δεν έγινε σαφές, γιατί οι εκπρόσωποι των άλλων κομμάτων πήραν τις θέσεις που πήραν. Για παράδειγμα, δεν είμαι βέβαιος αν οι θέσεις που ακούστηκαν από το ΠΑΣΟΚ ή τον ΣΥΡΙΖΑ είναι προϊόν πολιτικής σύγχυσης ή ειπώθηκαν ακριβώς για να προκαλέσουν σύγχυση.

Σαν αντιπαράδειγμα στην άλλη άκρη του φάσματος είχαμε λόγου χάρη τη θέση του Κ.Κ.Ε., που ήταν απολύτως αρνητική και τελείως ξεκάθαρη. Τελικά, το να λες πάντα όχι σε όλα μπορεί να είναι αντιπαραγωγικό σε πολιτικό επίπεδο, δίνει όμως στο Κ.Κ.Ε. τουλάχιστον κάποια αυτοσυνέπεια την οποία οφείλουμε να του αναγνωρίσουμε.

Πάμε τώρα στα ανεξήγητα και ξεκινώ με τη θέση του Εισηγητή του ΠΑΣΟΚ, του κ. Χρηστίδη, ο οποίος επιφυλάχθηκε επί της αρχής. Πρακτικά, δεν κατάλαβα ποιο ήταν το αντικείμενο της επιφύλαξης. Θέλω να διαβάσω εδώ δημόσιες δηλώσεις, τόσο του ίδιου του κυρίου Χρηστίδη, όσο και του προηγούμενου τομεάρχη εργασίας του ΠΑΣΟΚ, του κ. Μουλκιώτη. Ξεκινώ από τη δήλωση του τελευταίου, στις 16 Οκτωβρίου του τρέχοντος έτους, για τον κατώτατο μισθό που είχε ως εξής: «Η θέση μας ήταν και παραμένει αξιακή και ξεκάθαρη. Δέσμευση δική μας ο προσδιορισμός του κατώτατου μισθού με Εθνική Συλλογική Σύμβαση Εργασίας».

Η ξεκάθαρη και αξιακή, όπως έλεγε ο κ. Μουλκιώτης, θέση του ΠΑΣΟΚ παρέμεινε μέχρι την περασμένη εβδομάδα, όταν ο κ. Χρηστίδης δήλωσε την επιφύλαξή του για το ίδιο θέμα ενώπιον της Επιτροπής. Τόσο ξεκάθαρα και αξιακή θέση ήταν αυτή, που το ΠΑΣΟΚ δεν μπόρεσε να τοποθετηθεί συγκεκριμένα επί της αρχής του νομοσχεδίου.

Την ώρα μάλιστα που το ίδιο στις 8 Νοεμβρίου κατέθεσε τροπολογία για τον κατώτατο μισθό, πιστεύοντας ότι έτσι θα αδειάσει την επερχόμενη νομοθετική πρωτοβουλία της Κυβέρνησης. Το μόνο που κατάφερε τελικά το ΠΑΣΟΚ ήταν να αδειάσει τον εαυτό του εκφράζοντας την παρασκευή επιφύλαξη και όχι αντίθεση επί της αρχής του νομοσχεδίου. Μάλλον, οι λεγόμενες ξεκάθαρες αρχές ή αξίες της Αξιωματικής Αντιπολίτευσης είναι κάτι πολύ σχετικό.

Το ίδιο ισχύει όμως και για τον ΣΥΡΙΖΑ, ο οποίος βρίσκεται σε παρατεταμένη σύγχυση. Δεν το λέω φυσικά για να δικαιολογήσω την πρώην Αξιωματική Αντιπολίτευση. Το αναφέρω για να εξηγήσω την ιδιόμορφη κατάσταση που είδαμε την προηγούμενη εβδομάδα με έναν απόλυτα καταγγελτικό για το νομοσχέδιο Ειδικό Αγορητή του ΣΥΡΙΖΑ, ο οποίος όμως τελικά δήλωσε και εκείνος επιφύλαξη επί της αρχής του.

Άρα, το φαινόμενο «και με τον αστυφύλαξ και με τον χωροφύλαξ» παίρνει διαστάσεις στη Βουλή και δημιουργεί πολλά ερωτηματικά. Γιατί άλλο είναι η πολιτική αβεβαιότητα μέσα στο ΣΥΡΙΖΑ, γεγονός απολύτως κατανοητό λόγω της κατάστασης που έχει περιέλθει. Και τελείως άλλο πράγμα είναι η κοινοβουλευτική διαδικασία στην οποία οφείλουμε να είμαστε συγκεκριμένοι και να παίρνουμε καθαρή θέση. Αυτό κάνει πάντοτε η Νέα Δημοκρατία με αίσθημα ευθύνης έναντι των Ελλήνων πολιτών.

Το γιατί κάτι τέτοιο είναι τόσο δύσκολο για άλλα κόμματα οφείλουν να το εξηγήσουν δημόσια τα ίδια. Αλλά και σε προσωπικό επίπεδο, δεν καταλαβαίνω γιατί ο κ. Καλαματιανός, ένας άνθρωπος που έχει βρεθεί μάλιστα και σε θέσεις υψηλής ευθύνης στο Υπουργείο Εργασίας, δεν μπόρεσε να πάρει μια σαφή θέση για ένα αντικείμενο που σίγουρα γνωρίζει. Μια εξήγηση είναι ότι ο ΣΥΡΙΖΑ δε λειτουργεί πλέον ως συλλογικός διανοούμενος, σύμφωνα με τα όσα έλεγε ο φιλόσοφος Γκράμσι.

Λογικά υπάρχει μια γενικευμένη σύγχυση που δεν επιτρέπει στον ΣΥΡΙΖΑ να διατυπώσει θέσεις με αυτοσυνέπεια. Διαβάζω από το δελτίο τύπου του τομεάρχη εργασίας του ΣΥΡΙΖΑ, του συναδέλφου του κ. Γαβρήλου στις 16 Οκτωβρίου του 2024, τα εξής: «Είναι απαράδεκτο να αποφασίζει μόνη της η Κυβέρνηση για τον υπολογισμό του κατώτατου μισθού». Και σε όσους δεν ήταν καθαρό τι ακριβώς εννοούσε τομεάρχης εργασίας του ΣΥΡΙΖΑ, το διευκρινίζει αμέσως μετά. «Για εμάς, αυτό το να αποφασίζει μόνη της η εκάστοτε κυβέρνηση για το ύψος του κατώτατου μισθού είναι απαράδεκτο». Με απλά λόγια, ο κ. Γαβρήλος κατάλαβε ότι ο αλγοριθμικός υπολογισμός του κατώτατου μισθού, θα αποτελεί στο μέλλον εργαλείο της όποιας κυβέρνησης για να αποφασίζει μόνη της το ύψος του. Δηλαδή, να το καθορίζει με πολιτική παρέμβαση.

Μα αυτό, κυρίες και κύριοι συνάδελφοι, είναι ακριβώς το ανάποδο από την πραγματικότητα. Εμείς φέρνουμε τον αλγοριθμικό τρόπο καθορισμού ακριβώς, για να μην χωρά καμία πολιτική παρέμβαση στον κατώτατο μισθό. Όταν, όμως, τόσα βασικά πράγματα δεν γίνονται κατανοητά, τότε πραγματικά δεν χρειάζεται να απορεί κανείς γιατί δεν μπορούμε να συνεννοηθούμε στη Βουλή.

Κύριε Πρόεδρε, ίσως τελικά είναι αναγκαίο να επαναλάβω τι περιλαμβάνει αυτό το νομοσχέδιο και ποια είναι πραγματικά η στόχευση της Κυβέρνησης του Κυριάκου Μητσοτάκη, για να μη δημιουργείται σύγχυση σκόπιμα ή όχι. Αφορά, λοιπόν, στην εθνική διαδικασία καθορισμού του κατώτατου μισθού και ημερομισθίου από τη χώρα μας, που οδηγεί σε ένα εγγυημένο επίπεδο αμοιβών για όλους τους μισθωτούς. Ένα «δίχτυ προστασίας» των υπαλλήλων, τόσο του δημοσίου, όσο και του ιδιωτικού τομέα.

Αυτό που προσπαθούμε να κάνουμε με την ενσωμάτωση της εν λόγω Ευρωπαϊκής Οδηγίας είναι ο μηχανισμός αυτός καθορισμού να γίνει πιο προβλέψιμος και πιο αντικειμενικός. Προς τον παραπάνω σκοπό, εισάγονται οι πάγιες διατάξεις του νομοσχεδίου που προβλέπουν τη χρήση ενός τυποποιημένου μαθηματικού αλγορίθμου από το 2028 και μετά. Μια διαδικασία, στην οποία φυσικά θα καταθέτουν τις απόψεις τους όλοι οι κοινωνικοί εταίροι.

Ποιες είναι όμως οι βασικές παράμετροι που θα λαμβάνει υπόψη του ο προτεινόμενος μαθηματικός τύπος. Πρόκειται για επίσημα επικαιροποιημένα κάθε χρονιά οικονομικά μεγέθη, όπως ο πληθωρισμός, ειδικά για τα νοικοκυριά στο χαμηλότερο 20% της εισοδηματικής κλίμακας. Μαζί με την αύξηση της παραγωγικότητας της Ελληνικής Οικονομίας, η οποία φυσικά θα αντανακλά και στην πρόοδο των ίδιων των επιχειρήσεων, άρα και τη δυνατότητά τους κατά μέσο όρο να καλύψουν τις ετήσιες μισθολογικές αυξήσεις.

Παράλληλα, το νομοσχέδιο προβλέπει ειδικό καθεστώς για τον καθορισμό του κατώτατου μισθού κατά την περίοδο μετάβασης από το υφιστάμενο στο νέο πλαίσιο, δηλαδή για την επόμενη τριετία. Βασικός και σταθερός σκοπός της Νέας Δημοκρατίας είναι η ενίσχυση της αγοραστικής δύναμης των χαμηλόμισθων εργαζομένων και η προστασία του εισοδήματος τους από οικονομικές διακυμάνσεις.

Τα πλεονεκτήματα του προτεινόμενου συστήματος είναι πολύ συγκεκριμένα. Πρώτον, η αντικειμενικότητα και η διαφάνεια στον υπολογισμό. Δεύτερον, η σύνδεση του κατώτατου μισθού με τα πραγματικά οικονομικά δεδομένα της χώρας μας και η οικονομική διατηρησιμότητα του συστήματος με παράλληλη εξασφάλιση της απασχόλησης σε βάθος χρόνου. Τρίτον, η προστασία της αγοραστικής δύναμης του χαμηλότερου 20% της εισοδηματικής κατανομής των νοικοκυριών.

Κύριε Πρόεδρε, το νομοσχέδιο αυτό επίσης εισάγει σημαντικές καινοτομίες πέραν του νέου τρόπου υπολογισμού του κατώτατου μισθού, όπως το σχέδιο δράσης για την προώθηση των συλλογικών διαπραγματεύσεων και τη συμπερίληψη ήδη από το 2025 του δημόσιου τομέα στην ετήσια αύξηση του κατώτατου μισθού.

Η προσαύξηση θα αφορά στους βασικούς μισθούς κάθε κατηγορίας προσωπικού, χωρίς να επηρεάζει τον τρόπο υπολογισμού τους και δεν θα συμψηφίζεται με τυχόν προσωπική διαφορά. Ήταν καιρός να συμπεριληφθεί και ο δημόσιος τομέας στις ετήσιες αυξήσεις που θα παίρνουν όλοι οι μισθωτοί, έτσι ώστε για πρώτη φορά οι δημόσιοι υπάλληλοι να προστατεύονται χωρίς εξαιρέσεις από το δίχτυ ασφαλείας του κατώτατου μισθού που λαμβάνουν κάθε χρόνο και εκείνοι την αύξηση που προβλέπεται για τον ιδιωτικό τομέα.

Εδώ, είναι πολύ σημαντικό να υπογραμμίσουμε ότι ο επανακαθοριζόμενος κατώτατος μισθός δεν μπορεί να μειωθεί σε καμία περίπτωση σε σχέση με το επίπεδο του προηγούμενου έτους, ανεξάρτητα από τυχόν έκτακτες συνθήκες ή την επίκληση ειδικών περιστάσεων από τους εργοδότες. Θα υπάρχει πάντα η κρατική εγγύηση ότι ο κατώτατος μισθός και το κατώτατο ημερομίσθιο αποκλείεται να μειωθούν. Έτσι, η διαμόρφωσή του με προκαθορισμένο τρόπο και σε συγκεκριμένη ημερομηνία κάθε χρόνο θα αμβλύνει την αβεβαιότητα των εργαζομένων και εργοδοτών του και κατά συνέπεια θα επιτρέψει τον ορθολογικό οικονομικό προγραμματισμό όλων των κοινωνικών εταίρων. Είναι ένα σύστημα που έχει δοκιμαστεί με επιτυχία σε άλλα ευρωπαϊκά κράτη, όπως η Γαλλία. Ένα σύστημα το οποίο βελτιώνουμε ακόμα περισσότερο δίνοντας, κατά τον υπολογισμό του κατώτατου μισθού, ακόμα μεγαλύτερη βαρύτητα στους εισοδηματικά ασθενέστερους.

Κυρίες και κύριοι συνάδελφοι, κάθε κυβέρνηση οφείλει να βελτιώνει το προστατευτικό πλαίσιο εργασίας ανταποκρινόμενη στις σύγχρονες κοινωνικές ανάγκες αλλά και σε μεγάλες τεχνολογικές αλλαγές που επηρεάζουν τους εργαζόμενους και γενικότερα την παραγωγική διαδικασία. Η κυβέρνηση του Κυριάκου Μητσοτάκη και ειδικότερα το Υπουργείο Εργασίας κάνει ακριβώς αυτό.

Με την παρούσα νομοθετική πρωτοβουλία προσαρμόζει το Εθνικό Ρυθμιστικό Πλαίσιο στις βέλτιστες ευρωπαϊκές πρακτικές λαμβάνοντας υπόψη παράγοντες, όπως η ανάγκη ρύθμισης της αγοράς εργασίας, έτσι ώστε να υπάρχει αυξημένη προστασία των εργαζομένων από παράνομες ή καταχρηστικές εργοδοτικές συμπεριφορές και η σταθερότητα των εργασιακών σχέσεων βασική προϋπόθεση για τη συνεχιζόμενη οικονομική ανάκαμψη της πατρίδας μας τα επόμενα χρόνια.

Το συζητούμενο νομοσχέδιο για τον κατώτατο μισθό έρχεται να επηρεάσει αυτούς τους στόχους με διαφάνεια, αποτελεσματικότητα και κοινωνική ευαισθησία. Γι’ αυτό οφείλω να αναγνωρίσω δημόσια την προσπάθεια της πολιτικής ηγεσίας του Υπουργείου Εργασίας να λύσει χρονίζοντα προβλήματα και όχι να τα διαιωνίζει. Είναι μια αντίληψη προοδευτική που στηρίζεται στην κρατική ρύθμιση προς όφελος όλων, χωρίς ιδεοληψίες. Η Νέα Δημοκρατία βλέπει την ανάγκη αυτή της ελληνικής κοινωνίας για θετική αλλαγή και στηρίζει την παρούσα μεταρρυθμιστική προσπάθεια της κυβέρνησης στο σύνολό της. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Προχωρούμε. Τον λόγο έχει ο Εισηγητής της Μειοψηφίας, κ. Παύλος Χρηστίδης, για δέκα λεπτά.

**ΠΑΥΛΟΣ ΧΡΗΣΤΙΔΗΣ (Εισηγητής της Μειοψηφίας):** Σας ευχαριστώ πολύ, κύριε Πρόεδρε. Κυρία Υπουργέ, πράγματι, είναι σημαντικό να έχουμε πρωτοβουλίες κυβερνητικές οι οποίες αντιμετωπίζουν τα μεγάλα ζητήματα τα οποία έχουν τα Άτομα με Αναπηρία, τα οποία αποτελούν αναπόσπαστο κομμάτι της κοινωνίας μας. Πιστεύω και νιώθω ότι υπάρχει η ανάγκη ενός Εθνικού Σχεδίου το οποίο θα αλλάξει τη συζήτηση από την κουβέντα η οποία βρισκόταν τις προηγούμενες δεκαετίες και θα αναπτύξει μια κουβέντα η οποία είναι πραγματικά συμπεριληπτική για όλα τα άτομα τα οποία γύρω μας σήμερα ζουν, ερωτεύονται, θέλουν να βλέπουν τη ζωή τους να εξελίσσεται, πηγαίνουν στο σχολείο, πηγαίνουν στο Πανεπιστήμιο, θέλουν να έχουν συντάξεις.

Να σκεφτούμε τους γονείς οι οποίοι και σήμερα, στην επίσκεψη που κάναμε με τον Πρόεδρο του ΠΑΣΟΚ, κ. Νίκο Ανδρουλάκη στην Ηλιούπολη είχαν μία αγωνία για το τι θα γίνει μόλις εμείς φύγουμε από τη ζωή. Επομένως, χρειαζόμαστε ένα σχέδιο το οποίο δίνει σε αυτούς τους ανθρώπους ανεξαρτησία και αυτή την ανεξαρτησία πρέπει να κάνουμε τα πάντα για να τη χτίσουμε όλοι μαζί, αντιλαμβανόμενοι τις προκλήσεις του σήμερα, αλλά κυρίως του αύριο.

Κύριε Πρόεδρε, θα ξεκινήσω με το γενικό συμπέρασμα όλων αυτών των ημερών που συζητούμε την πρόταση της κυβέρνησης για την ενσωμάτωση της Οδηγίας της Ευρωπαϊκής Ένωσης για επαρκή κατώτατο μισθό και την επέκταση των συλλογικών διαπραγματεύσεων με στόχο την κάλυψη του 80% των εργαζομένων από συλλογικές συμβάσεις εργασίας. Είναι γνωστό προς όλους ότι οι Οδηγίες δίνουν κατευθύνσεις και τα Εθνικά Κοινοβούλια είναι εκείνα τα οποία είναι στη διακριτική τους ευχέρεια, με βάση την εισήγηση της κυβέρνησης, να ενσωματώνουν, με βάση τις πολιτικές κατευθύνσεις της εκάστοτε κυβέρνησης, τις κατευθύνσεις με τις οποίες θέλουν αυτή να υλοποιείται.

Κατά τη δική μας γνώμη, η κυβέρνηση ακολουθεί μια φοβική και εξόχως συντηρητική προσέγγιση, αποτυγχάνοντας και στους δύο κύριους στόχους της Οδηγίας. Επί της ουσίας, επιλέγει να νομοθετήσει απλώς για να καλύψει την υποχρέωσή της σε αυτό το απώτατο χρονικό όριο της κουβέντας που κάνουμε μέσα σε αυτά τα δύο χρόνια από την ημέρα ψήφισης διαπράττοντας μία οφθαλμοφανή πολιτική απάτη σε βάρος των εργαζομένων, κυρίως όμως σε βάρος των προοπτικών της εθνικής μας οικονομίας, της κοινωνικής ειρήνης και ισορροπίας, του τρόπου λειτουργίας δηλαδή της ελληνικής κοινωνίας μας.

Η ουσία της Οδηγίας που προήλθε κατόπιν της επιμονής των Ευρωπαίων Σοσιαλιστών και Δημοκρατών και των Ευρωπαϊκών Συνδικάτων, δηλαδή, σε εθνικό επίπεδο, του ΠΑΣΟΚ και των συγγενών ιδεολογικά κομμάτων, είναι να αναπτυχθεί ένας μηχανισμός που θα διασφαλίζει την επάρκεια των εισοδημάτων κάθε εργαζόμενου από την εργασία του και μόνο, ενώ με την επέκταση των συλλογικών διαπραγματεύσεων θα μπορεί να επιτυγχάνεται ένα καλύτερο επίπεδο διαβίωσης για όσους εργαζόμενους καλύπτονται από συλλογικές συμβάσεις εργασίας χωρίς να απειλείται η πραγματική οικονομία.

Το πρώτο επομένως που πρέπει να απαντηθεί είναι αν ο κατώτατος μισθός των 830 ευρώ μεικτά σήμερα είναι επαρκής, εάν θα είναι επαρκής το 2025 που θα αυξηθεί κατά 40 ευρώ μεικτά, εάν θα είναι επαρκής το 2026 που θα αυξηθεί με βάση τις εξαγγελίες για ακόμα 40 ευρώ μεικτά ή αν θα είναι επαρκής το 2027 που θα αυξηθεί επίσης κατ’ αναλογία κατά 40 ευρώ μεικτά. Η δική μας απάντηση είναι ότι, όχι, δεν θα είναι επαρκής. Ούτε σήμερα είναι επαρκής, ούτε το 2027 θα είναι επαρκής και σε αυτό συμφωνεί και η ΕΛΣΤΑΤ και η Eurostat και ΟΟΣΑ και η Τράπεζα της Ελλάδος.

Για να είναι επαρκείς αυτές οι αυξήσεις θα πρέπει να έχουμε αποπληθωρισμό στους δείκτες βασικών αγαθών και υπηρεσιών, όπως είναι οι δείκτες της διατροφής, της στέγασης, της ενέργειας, της μεταφοράς, των δαπανών της υγείας και της παιδείας και φυσικά, της αναμόρφωσης της φορολογικής κλίμακας και των ασφαλιστικών εισφορών.

Επομένως, το ερώτημα είναι το εξής. Όταν η κυβέρνηση ισχυρίζεται ότι διαμορφώνει με αυτό το νομοσχέδιο ένα «δίχτυ ασφαλείας», τι εννοεί; Πώς ακριβώς το φαντάζεται, όταν και η Eurostat και η ΕΛΣΤΑΤ και ο ΟΟΣΑ δείχνουν ότι οι ελληνικοί δείκτες είναι στον πάτο της Ευρώπης; Μήπως εννοεί αυτό το οποίο έχουμε πει επανειλημμένως, ότι το δίχτυ αυτό δεν κάνει; Ότι είναι «τρύπιο»; Δεν είναι η σωστή προετοιμασία την οποία θα έπρεπε να έχει κάνει μια κυβέρνηση. Διότι αυτό το οποίο εμείς λέμε, είναι ότι ο τρόπος με τον οποίο καθορίζεται ο κατώτατος μισθός για μετά το 2027, γιατί αυτό συζητάμε με το παρόν νομοσχέδιο, είναι η νομοθέτηση της φτώχειας.

Η κυβέρνηση διασφαλίζει ότι οι εργαζόμενοι που αμείβονται με τον κατώτατο μισθό θα βρίσκονται στα όρια της φτώχειας ό,τι και να γίνει και σε περίπτωση ακραίου πληθωρισμού μέχρι το 2027 ο κατώτατος μισθός θα βρεθεί κάτω από τα όρια της φτώχειας. Ακόμα όμως και με σταθερό πληθωρισμό οι αυξήσεις που φέρνει υπολείπονται σημαντικά των αναγκών κάλυψης, σήμερα, ενός Έλληνα πολίτη. Γιατί όταν η καθαρή αύξηση κατ’ έτος υπολείπεται και μάλιστα σημαντικά των 40 ευρώ το μήνα το διαθέσιμο εισόδημα παραμένει ανεπαρκές και καθίσταται ο εργαζόμενος ευάλωτος σε κάθε ακραία ανατίμηση, είτε του ρεύματος, είτε ακόμα και ενός προϊόντος, όπως είναι για παράδειγμα το ελαιόλαδο το 2024.

Μπορεί να προσδιοριστεί ο επαρκής κατώτατος μισθός; Εμείς λέμε, ναι, εφόσον συμφωνηθούν οι κατάλληλοι δείκτες που θα χρησιμοποιηθούν για τον προσδιορισμό. Μπορούν αυτοί οι δείκτες να αποφασιστούν από την κυβέρνηση και μόνο; Εμείς πιστεύουμε, όχι. Οι κοινωνικοί εταίροι πρέπει να προχωρήσουν σε διαβουλεύσεις και να συμφωνήσουν αυτούς τους δείκτες έτσι ώστε και η επάρκεια να επιτευχθεί και να μη βρεθούν σε ευάλωτη θέση οι εργαζόμενοι, οι επιχειρήσεις και προφανώς η λειτουργία τους. Σε αυτή τη διαπραγμάτευση οφείλει να συμμετέχει και η κυβέρνηση ως εργοδότης και οι δημόσιοι υπάλληλοι ως εργαζόμενοι.

Έχει εφαρμοστεί αυτή η μέθοδος στην Ελλάδα και με ποια αποτελέσματα; Προφανώς έχει εφαρμοστεί, κατέληγε πάντοτε διαχρονικά σε συμφωνία μεταξύ των κοινωνικών εταίρων και ταυτόχρονα λειτουργούσε πολύ πιο αποτελεσματικά και ώριμα απ’ ότι σήμερα ο θεσμός των συλλογικών διαπραγματεύσεων και η κράτηση των εργαζομένων από συλλογικές ή κλαδικές διαπραγματεύσεις απ’ ότι σήμερα προτείνετε. Η λογική του αλγορίθμου που εισηγείστε είναι κάτι το οποίο κατηγορούν τόσο τα κόμματα της αντιπολίτευσης όσο και η συντριπτική πλειοψηφία των κοινωνικών εταίρων και αυτό διότι δεν λαμβάνει υπόψη μια σειρά δεδομένων.

Συγκεκριμένα, από τις 29 χώρες της Ευρωπαϊκής Ένωσης που έχουν νομοθετημένο κατώτατο μισθό, μόλις οι 8 χρησιμοποιούν κάποιο αλγόριθμο ή κάτι που να θυμίζει αλγόριθμο. Πρόκειται για την Γαλλία, για την Πολωνία, για την Ρουμανία, για την Λιθουανία, για την Ουγγαρία που χρησιμοποιούν διαφορετικούς αλγόριθμους ή προβλέπουν άλλου τύπου ασφαλιστικές δικλείδες για να προστατεύονται τα συμφέροντα των εργαζομένων. Αν θέλετε σε αυτές τις 6 που ανέφερα να προσθέσουμε και άλλες 2, όπως είναι το Βέλγιο και το Λουξεμβούργο έχουν και αυτές όπως και η Ολλανδία ένα ιδιαίτερο σύστημα, το οποίο με κάποιο τρόπο λειτουργεί για εκείνες τις χώρες.

Στις υπόλοιπες όμως χώρες της Ευρωπαϊκής Ένωσης που έχουν νομοθετημένο κατώτατο μισθό, αυτός προκύπτει κυρίως, πρώτιστα από συλλογικές διαπραγματεύσεις, αυτό δηλαδή το οποίο ζητά και το ΠΑΣΟΚ και οι κοινωνικοί εταίροι. Φαντάζομαι το έχει καταλάβει πολύ καλά και ο συνάδελφος Εισηγητής της Νέας Δημοκρατίας, απλά έπρεπε να πει κάποια πράγματα για το ΠΑΣΟΚ. Από τις χώρες, τώρα, που χρησιμοποιούν κάποιο αλγόριθμο, κύριοι συνάδελφοι της Νέας Δημοκρατίας, εσείς έχετε επιλέξει την Γαλλία, επιλέξατε δηλαδή τον αλγόριθμο που στην τελευταία τετραετία ακραίου πληθωρισμού επέφερε τις χαμηλότερες ποσοστιαία ονομαστικές αυξήσεις στον κατώτατο μισθό.

Ο αλγόριθμος της Γαλλίας συνεπάγεται τις μικρότερες αυξήσεις όχι μεταξύ των 8 χωρών που αναφέρθηκα προηγουμένως, αλλά μεταξύ των 21 χωρών της Ευρωπαϊκής Ένωσης που έχουν νομοθετημένο κατώτατο μισθό. Οι αυξήσεις στον κατώτατο μισθό τα τελευταία 15 χρόνια που δόθηκαν στην Γαλλία υπολείπονται του 15%, ενώ στην Ελλάδα ήταν περίπου στο 25% και κατά μέσο όρο στην Ευρωπαϊκή Ένωση αυξήθηκαν περισσότερο από 35%. Αυτά τα δεδομένα μας κατέταξαν προτελευταίους σε αγοραστική δύναμη ξεπερνώντας μόνο τη Βουλγαρία, η οποία είναι και θέμα χρόνου να μας ξεπεράσει, αφού η συνολική αύξηση στον κατώτατο μισθό ήταν τα τελευταία χρόνια διπλάσια από αυτή της Ελλάδας ξεπερνώντας το 50%.

Οι φτωχότερες χώρες της Ευρωπαϊκής Ένωσης κάνουν πραγματικά έναν αγώνα δρόμου να συγκλίνουν με τις πλουσιότερες σε όρους εισοδημάτων και αγοραστικής δύναμης των πολιτών τους ενώ η Ελλάδα βρίσκεται διαρκώς σε μέρες μεγαλύτερης απόκλισης. Εδώ όμως υπάρχει και κάτι ακόμα, το οποίο πρέπει να πούμε, ότι στη Γαλλία την οποία χρησιμοποιείται ως παράδειγμα και επιχειρείτε να αντιγράψετε το 94% των εργαζομένων καλύπτεται από Συλλογικές Συμβάσεις Εργασίας ενώ στην Ελλάδα το ποσοστό είναι στο όριο του 30% και λίγο πιο κάτω και με τη διαδικασία που προτείνεται οι περισσότερες πιθανότητες είναι ότι αυτό το ποσοστό θα μειωθεί. Επίσης, στη Γαλλία υπάρχουν και άλλοι θεσμοθετημένοι κανόνες υπέρβασης αυτών των συμφωνιών που έχουν κάνει.

Τι άλλο κάνετε; Αφού έχετε προαποφασίσει αυξήσεις ως το 2027, αυτό είναι το οποίο κυκλοφορεί επικοινωνιακά για τα 950 ευρώ και προφανώς δεν καλύπτουν τις ανάγκες των πολιτών, καλείτε τους κοινωνικούς εταίρους να συντάξουν Εκθέσεις για τον κατώτατο μισθό και να συμμετέχουν σε μια μη δεσμευτική διαβούλευση για την επέκταση των Συλλογικών Διαπραγματεύσεων. Μα, αυτό έρχεται σε πλήρη αντίθεση με το πνεύμα της Οδηγίας. Η Ευρωπαϊκή Οδηγία ορίζει ότι πρέπει με την ενσωμάτωση της να προκύπτει σαφές σχέδιο σε χώρες ειδικά σαν την Ελλάδα που έχουν χαμηλό ποσοστό Συλλογικών Συμβάσεων για τον τρόπο με τον οποίο οι Συλλογικές Συμβάσεις μπορούν να καλύψουν το 80% των μισθωτών.

Καλείτε τους κοινωνικούς εταίρους να υποβάλουν τις προτάσεις τους και επιφυλάσσεστε για την κυβέρνηση στον καθορισμό ενός συγκεκριμένου σχεδίου. Θα φτάσουμε με αυτό τον αόριστο και μη δεσμευτικό πλαίσιο στο ποσοστό κάλυψης του 80% που ζητάει η Οδηγία ή ακόμα καλύτερα στο 94% που έχει κατακτήσει η Γαλλία; Όχι. Γιατί; Διότι ακόμα και αν η κυβέρνηση επεδίωκε πραγματικά την επέκταση των Συλλογικών Διαπραγματεύσεων όλο αυτό δεν θα μπορούσε να λειτουργήσει στην αγορά εργασίας που έχει διαμορφωθεί. Για να αντιστρέψουμε τη φτώχεια στην Ελλάδα, θα πρέπει να αναπτυχθεί μια άλλη ολιστική πολιτική αύξηση τόσο των ονομαστικών εισοδημάτων όσο και της αγοραστικής δύναμης που αυτά εξασφαλίζουν στους αποδέκτες τους. Δηλαδή, οι αυξήσεις θα πρέπει να υπερβαίνουν και μάλιστα σημαντικά τον πληθωρισμό.

Επομένως, η κοινωνική ειρήνη, όπως είναι γνωστό και η κοινωνική συνοχή προκύπτει μέσα από αυτές τις επίπονες πολλές φορές, αλλά δημοκρατικές συλλογικές διαπραγματεύσεις. Σε κάθε άλλη περίπτωση αυτό που προκύπτει είναι οι κοινωνικές αντιπαραθέσεις και συγκρούσεις. Επίσης μια χώρα που θέλει να ανήκει στο σκληρό πυρήνα της Ευρωπαϊκής Ένωσης και του δυτικού κοινωνικού και οικονομικού status, δεν μπορεί να διακατέχεται από την εμμονή ότι θα κερδίσει ανταγωνιστικό πλεονέκτημα υποβαθμίζοντας την αμοιβή της εργασίας. Γνωρίζουμε όλοι πολύ καλά στην πατρίδα μας ότι αυτό το μοντέλο έχει αποτύχει και οι συνέπειες είναι παντού ορατές.

Κύριε Πρόεδρε, ολοκληρώνω σύντομα. Ισχυρίζεστε ότι επιδοθήκατε σε έναν εξαντλητικό διάλογο, αυτό είναι κάτι το οποίο δεν το είδαμε. Αντιθέτως τι είδαμε; Πριν από λίγα χρόνια κομμάτια της Έκθεσης Πισσαρίδη να ταυτίζονται με αυτό το οποίο σήμερα φέρνετε. Το ερώτημα είναι η Επιστημονική Επιτροπή Πισσαρίδη, η Επιστημονική Επιτροπή που το τεκμηρίωσε αυτό το πόρισμα και κατέληξε, ακόμα και η Deloitte μελέτησαν όλα τα συστήματα διεξοδικά και πρότειναν στη χώρα που προσφέρει τις μικρότερες συγκριτικά με όλες τις άλλες χώρες ως το πλέον κατάλληλο αυτό το σύστημα το οποίο εσείς φέρνετε;

Κυρία Υπουργέ αυτό το οποίο εμείς αξιολογούμε είναι ότι ο αλγόριθμος για τον οποίο μιλάτε για μετά το 2027 είναι επί της ουσίας η νομοθέτηση της φτώχειας και αυτό δεν είναι κάτι το οποίο το λέμε εμείς, τα υπόλοιπα πολιτικά κόμματα, τα λένε και οι περισσότεροι από τους κοινωνικούς εταίρους, το λένε και οι επιστήμονες, οι οποίοι έχουν κάνει έρευνα και οι οποίοι έχουν αρθρογραφεί το τελευταίο χρονικό διάστημα σε μια σειρά από εφημερίδες, οι οποίες κάθε άλλο παρά αντιπολιτευτικές χαρακτηρίζονται. Κορυφαίο παράδειγμα το άρθρο της προηγούμενης εβδομάδας στην Καθημερινή. Τι λέει αυτό κύριοι συνάδελφοι της Νέας Δημοκρατίας;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ποιανού είναι;

**ΠΑΥΛΟΣ ΧΡΗΣΤΙΔΗΣ (Εισηγητής της Μειοψηφίας):** Θα σας το δώσω.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Στο άρθρο του κυρίου Καλλίτση.

**ΠΑΥΛΟΣ ΧΡΗΣΤΙΔΗΣ (Εισηγητής της Μειοψηφίας):** Δεν αναφέρομαι στο άρθρο του κυρίου Καλλίτση, αναφέρομαι σε άρθρο συναδέλφου δημοσιογράφου πριν από δέκα ημέρες. Προφανώς η κυρία Υπουργός αναφέρεται σε κάτι άλλο. Τι λέει, λοιπόν, το συγκεκριμένο άρθρο; Λέει λαμβάνοντας υπόψη μια σειρά μελετών ότι οι αυξήσεις που θα είχαν λάβει χώρα εάν ισχύει ο αλγόριθμος σήμερα, είναι της τάξης του 2,5% έως 3%. Αυτή είναι η εικόνα την οποία υπόσχεστε και εφαρμόζετε με βάση τον συγκεκριμένο αλγόριθμο για τους εργαζόμενους σήμερα την ώρα που οι επιχειρήσεις έχουν την τρίτη μεγαλύτερη κερδοφορία σε επίπεδο ευρωπαϊκό. Αυτό το πράγμα δεν μπορείτε να το ψηφίσετε, δεσμεύετε όλες τις επόμενες γενιές των εργαζομένων. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ(Πρόεδρος της Επιτροπής):** Ευχαριστούμε.

Τον λόγο έχει ο Ειδικός Αγορητής της Κ.Ο «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ», κύριος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ, κύριε Πρόεδρε. Κύριε Υπουργέ, κυρία Υπουργέ, κυρίες και κύριοι συνάδελφοι. Παγκόσμια Ημέρα των Ατόμων με Αναπηρία σήμερα και όλοι έχουμε υποχρέωση να στηρίζουμε τα Άτομα με Αναπηρία. Κυρίως η Πολιτεία, οφείλει να κάνει πολλά ακόμα για να διασφαλίσει τη συμπερίληψη, την αλληλεγγύη της, τη διασφάλιση των δικαιωμάτων των Ατόμων με Αναπηρία στην υγεία, την παιδεία, την εργασία, τον αθλητισμό, τον πολιτισμό, την αυτόνομη διαβίωση.

Έχουμε και την καταγγελία της Ε.Σ.ΑμεΑ. που λέει ότι το 78% των Ατόμων με Αναπηρία σήμερα, στην Ελλάδα, δυστυχώς, αναγκάζεται να «κόψει» από τα βασικά για να μπορέσει να πληρώνει την περίθαλψη, τα φάρμακά του και γιατί το κάνει αυτό: Γιατί 800 και πλέον φάρμακα, με επιλογή της Κυβέρνησης και του Υπουργού, έχουν αυξηθεί το τελευταίο διάστημα. Μεγάλες αυξήσεις στα φάρμακα. Πάντως, σε κάθε περίπτωση, όλοι συμφωνούμε ότι θα πρέπει να υπάρχει σεβασμός και να διασφαλίζουμε συνθήκες ισότητας, αλληλεγγύης και συμπερίληψης στα Άτομα με Αναπηρία.

 Τώρα, έρχομαι στο νομοσχέδιο. Κύριε συνάδελφε, Εισηγητή της Πλειοψηφίας, απορώ τι δεν καταλάβατε από αυτό που είπα την προηγούμενη φορά; Τόνισα ότι «κρατάμε επιφύλαξη» για να έρθει το Υπουργείο και η Κυβέρνηση να Ενσωματώσει ορθά την Κοινοτική Οδηγία. Δώσαμε χρόνο για να το σκεφτεί ξανά, να την ενσωματώσει ορθά, την Οδηγία, γιατί αυτά που προβλέπει δεν ενσωματώνονται με το νομοσχέδιο που έχουν έρθει και προφανώς η θέση μας είναι «καταψήφισης» του νομοσχεδίου, με αυτό το χαρακτήρα, με αυτή τη διάθεση που έχει σήμερα και θα εξηγήσω γιατί.

Καταρχάς από τις συνεδριάσεις και ειδικά με τη συζήτηση με τους φορείς, προέκυψε ότι ουσιαστικά μόνο μία εργοδοτική οργάνωση, συμφωνεί με την πρόταση της Κυβέρνησης και όλες οι άλλες εργοδοτικές οργανώσεις, καθώς και οι εκπρόσωποι των εργαζομένων, «είναι απέναντι» στο νομοσχέδιο. Αυτό, θα έπρεπε να σας ανησυχεί τουλάχιστον. Συνάγεται το συμπέρασμα ότι, βλέπετε μια πραγματικότητα πίσω από παραμορφωτικούς φακούς που διαστρεβλώνουν την αλήθεια και ποια είναι η αλήθεια. Ότι ουσιαστικά αυτή την ενσωμάτωση που φέρνετε με την Οδηγία ουσιαστικά δεν προβλέπεται πραγματική ενσωμάτωση, αλλά ακυρώνει το πνεύμα και το γράμμα της Οδηγίας. Στόχος της Οδηγίας, είναι η διασφάλιση επαρκούς κατώτατου μισθού, ώστε να επιτυγχάνεται ένα αξιοπρεπές επίπεδο διαβίωσης μέσα από διαβούλευση με τους κοινωνικούς εταίρους. Αυτό το επαναλαμβάνει σε πάρα πολλά σημεία μέσα στην Οδηγία. Πιστεύω να το είδατε;

 Όταν διασφαλίζεται ένα αξιοπρεπές επίπεδο διαβίωσης, μειώνεται η φτώχεια, σε εθνικό επίπεδο και στηρίζεται η εγχώρια ζήτηση και η κατανάλωση και βεβαίως, ενισχύεται και η αγοραστική δύναμη. Εξομαλύνονται οι μισθολογικές ανισότητες και περιορίζεται η μείωση του εισοδήματος ιδιαίτερα σε περιόδους οικονομικής κάμψης και όλα αυτά η Οδηγία, είναι ξεκάθαρο ότι τα επιδιώκει μέσω των συλλογικών διαπραγματεύσεων και μάλιστα, προτρέπει τα κράτη μέλη να ενισχύσουν τις συλλογικές διαπραγματεύσεις και την κάλυψη των εργαζομένων με συλλογικές συμβάσεις εργασίας.

 Είναι γεγονός ότι οι συλλογικές διαπραγματεύσεις για τον καθορισμό των μισθών είναι το βασικό εργαλείο και μέσο που έχουν οι εργαζόμενοι για να διασφαλίσουν την προστασία των εργαζομένων, με επαρκείς μισθούς και κατά συνέπεια, να εξασφαλιστούν αξιοπρεπή επίπεδα διαβίωσης για όλους. Από την άλλη, στα κράτη μέλη, με νόμιμους κατώτατους μισθούς, οι μισθολογικές εξελίξεις, εξαρτώνται από τις συλλογικές διαπραγματεύσεις και συμβάλλουν στην αύξηση των κατώτατων μισθών, καθώς και στη βελτίωση των συνθηκών διαβίωσης και εργασίας των εργαζομένων.

Κυρία Υπουργέ, μάς είπατε ότι 22 από τα 27 μέλη της Ευρωπαϊκής Ένωσης ουσιαστικά έχουν νομοθετικά καθορισμένο κατώτατο μισθό. Όμως, από αυτά τα 22 κράτη - μέλη που έχουν νομοθετικά καθορισμένο κατώτατο μισθό, τα 10 νομοθετούν αυτό που έχουν συμφωνήσει οι κοινωνικοί εταίροι. Αυτό κάνουν, συμφωνούν οι κοινωνικοί εταίροι και έρχεται το κράτος ή η πολιτεία, η Κυβέρνηση και θεσμοθετεί ως κατώτατο μισθό αυτό που συμφώνησαν, αλλά και σε όλα τα κράτη, υπάρχει πολύ μεγαλύτερη κάλυψη εργαζομένων από συλλογικές συμβάσεις εργασίας, γιατί εκεί λειτουργούν οι συλλογικές διαπραγματεύσεις και υπάρχουν ισχυρές συλλογικές συμβάσεις εργασίας που καλύπτουν μεγάλα ποσοστά των εργαζομένων. Εδώ, στην Ελλάδα, κάτω από 30%, η κάλυψη. Άρα, δεν υπάρχει αντιστοιχία εδώ πέρα.

Επίσης, διαπιστώνουμε όλοι ότι οι ισχυρές συλλογικές διαπραγματεύσεις σε συνδυασμό με ένα υψηλό ποσοστό κάλυψης από κλαδικές ή διακλαδικές συλλογικές συμβάσεις ενισχύουν την επάρκεια των κατώτατων μισθών. Τι κάνετε όμως εσείς εδώ με τη νομοθέτηση που φέρνετε; Ουσιαστικά παραβιάζετε την Οδηγία. Σύμφωνα με το άρθρο 17 της Οδηγίας για ενσωμάτωση και εφαρμογή της έπρεπε να έχει ολοκληρωθεί από τα κράτη μέλη το αργότερο μέχρι τις 15/10/2024. Παρήλθε η προθεσμία. Εσείς με αυτό που νομοθετείτε ουσιαστικά θα λειτουργήσει το πλαίσιο από 1/6/2027. Στις καλένδες, για αυτό λέμε ότι παραπέμπεται στις καλένδες ακόμα και αυτή τη λάθος νομοθέτηση που φέρνετε, τη λάθος ενσωμάτωση.

Το υπό ψήφιση νομοσχέδιο επαναθεσπίζει ουσιαστικά τη μνημονιακή απαγόρευση της διαπραγμάτευσης μεταξύ των κοινωνικών εταίρων για τον κατώτατο μισθό και μας λέτε ότι δεν μπορεί να μειωθεί, υπάρχει διάταξη που δεν επιτρέπει τη μείωση του κατώτατου μισθού. Σας ρώτησα όμως την προηγούμενη φορά δεν απαντήσατε, καθώς ξέρετε νομικά, ότι με νεότερο νόμο μπορείτε να αλλάξετε αυτό τον νόμο που σήμερα ψηφίζετε, όπως το κάνατε το 2012. Και τότε μειώσατε, υπήρχε διάταξη που απαγόρευε τη μείωση του κατώτατου μισθού και όμως η κυβέρνηση τότε έφερε διάταξη που μείωνε τον κατώτατο μισθό και όχι μόνο αυτό, προέβλεψε και υποκατώτατο μισθό, κατάπτυστο υποκατώτατο μισθό για τις νέες και τους νέους μας. Άρα, λοιπόν, δεν υπάρχει κατοχύρωση καμία ουσιαστικά, αφού η κυβέρνηση μπορεί να έρχεται με νεότερο νόμο και να προβλέπει μείωση του μισθού.

 Με το σημερινό νομοσχέδιο η μνημονιακή διάταξη υπονόμευσης των συλλογικών διαπραγματεύσεων και συλλογικών συμβάσεων εργασίας στο άρθρο 103 του ν. 4172/2013 θα συνεχίσει να εφαρμόζεται για πολλά χρόνια ακόμα. Με το νομοσχέδιο δεν θα επανέλθει στους κοινωνικούς εταίρους η δυνατότητα να διαπραγματεύονται τους κατώτατους μισθούς και τα κατώτατα ημερομίσθια με τη συνομολόγηση εθνικής γενικής συλλογικής σύμβασης εργασίας, την οποία εμείς υποστηρίζουμε, αυτό το πλαίσιο υποστηρίζουμε διότι ουσιαστικά κανένας εργοδότης δεν θα έρχεται να συμφωνήσει σε υπογραφή τέτοιας συλλογικής σύμβασης, δεν το επιτρέπει το πλαίσιο που έχετε θεσπίσει.

Το νομοσχέδιο, επίσης, αλλοιώνει τα κριτήρια της Οδηγίας για τον καθορισμό του κατώτατου μισθού και ημερομισθίου, ώστε στην πράξη θα έχουμε μικρές αυξήσεις των μισθών, κάτω από τον πληθωρισμό ή χειρότερα αναστολή αύξησής τους. Προβλέπεται μέσα στο νομοσχέδιο ότι μπορεί να αναστέλλεται η αύξηση του κατώτατου μισθού και αυτό σημαίνει, όταν αναστέλλεται η αύξηση σε συνθήκες πληθωριστικές, σημαίνει ότι οι εργαζόμενοι χάνουν και αυτό προκύπτει. Αυτό συμβαίνει σήμερα, όσο μένουν σταθεροί οι κατώτατοι ή αυξάνονται λίγο, όχι πάνω από τον πληθωρισμό, ουσιαστικά χάνουν οι εργαζόμενοι εισόδημα και μισθό.

 Με την εισαγωγή του συντελεστή καθορισμού του κατώτατου μισθού με κριτήρια που δεν προβλέπονται στην Οδηγία σε συνδυασμό με την κατ’ εξαίρεση παρέκκλιση από τα κριτήρια δεν θα υπάρξει σημαντική αύξηση των μισθών στο άμεσο μέλλον. Το νομοσχέδιο δεν θεσμοθετεί την εφαρμογή της αυτόματης τιμαριθμικής αναπροσαρμογής και την τιμαριθμοποίηση των μισθών, όπως προτρέπει η Οδηγία στα κράτη - μέλη. Μια τέτοια πρωτοβουλία θα μπορούσε να καλύψει το γεγονός ότι οι αυξήσεις που χορηγήθηκαν στους μισθούς τα τελευταία χρόνια απορροφήθηκαν από φόρους και πληθωρισμό. Δυστυχώς, δεν υπάρχει διάθεση να καλυφθεί αυτός ο τομέας για τους εργαζόμενους.

Καταψηφίζουμε, λοιπόν, γιατί με το νομοσχέδιο είναι σίγουρο ότι δεν θα επιτευχθεί ο βασικός στόχος της Οδηγίας και ποιος είναι αυτός; Η κάλυψη των εργαζομένων σε ποσοστό 80% από συλλογικές συμβάσεις εργασίας. Ο μόνος τρόπος για να γίνει αυτό θα ήταν να επιστρέψει ο καθορισμός κατώτατου βασικού μισθού στους κοινωνικούς εταίρους με την μορφή εθνικής γενικής συλλογικής σύμβασης εργασίας. Εσείς δεν το θέλετε, δεν το επιδιώκετε, δεν θέλετε να το κάνετε γιατί ουσιαστικά δεν θέλετε αυξήσεις, πραγματικές αυξήσεις στους μισθούς. Λέτε ότι εισάγετε το γαλλικό μοντέλο, ας έλθουμε εδώ. Στη Γαλλία, οι αυξήσεις στον κατώτατο μισθό είναι αυτόματες. Με το που συμβούν αμέσως τον επόμενο μήνα υπάρχει νομοθέτηση με διάταγμα ή και από την κυβέρνηση και αυξάνει τους μισθούς.

Μόλις υπάρξει αύξηση στο δείκτη τιμών καταναλωτή αυτόματα υπάρχει αύξηση στους μισθούς και δεν περιμένουν την εθνική στατιστική υπηρεσία άπαξ του έτους, μία φορά τον χρόνο δηλαδή, να προβλέψει έναν αλγόριθμο για το πώς θα αυξηθούν οι μισθοί. Και τι σημαίνει αυτό; Όταν γίνονται άμεσα οι αυξήσεις των μισθών με την αλλαγή του δείκτη τιμών καταναλωτή ουσιαστικά δεν επιτρέπει και τις μεγάλες αυξήσεις. Οι επιχειρήσεις δεν αισχροκερδούν, δεν έχουν το μυαλό τους να αισχροκερδήσουν γιατί ξέρουν ότι αυτές οι αυξήσεις θα περάσουν, άρα θα χάσουν από εκεί και κρατάνε και τιμές χαμηλές. Αυτός, λοιπόν, ο μηχανισμός ουσιαστικά κρατάει χαμηλούς τους μισθούς γιατί στη Γαλλία πράγματι δεν είχαμε έξαρση αισχροκέρδειας και ακρίβειας και μια αιτία είναι και αυτή.

Επίσης, μας λέτε για το γαλλικό μοντέλο, όταν στη Γαλλία η κάλυψη των εργαζομένων από συλλογικές συμβάσεις εργασίας είναι πάνω από 94%. Πόσο είναι στην Ελλάδα; Ούτε 30%. Τι συγκρίνουμε, λοιπόν; Εκεί υπάρχει αυτόματη αναπροσαρμογή του μισθού, κατ’ αρχάς του κατώτατου και υπάρχουν και ισχυρότατες, πανίσχυρες, συλλογικές συμβάσεις εργασίας, υπάρχει το διαπραγματευτικό πλαίσιο και οι κοινωνικοί εταίροι καθορίζουν τους κατώτατους μισθούς. Εδώ λειτουργεί; Όχι; Γιατί είναι επιλογή της Κυβέρνησης να μην λειτουργούν οι συλλογικές διαπραγματεύσεις, ούτε οι συλλογικές συμβάσεις εργασίας.

Είναι φανερό, λοιπόν, ότι η Κυβέρνηση, με το προτεινόμενο νομοσχέδιο, επιμένει στη συνέχιση των περιοριστικών μνημονιακών πολιτικών για τους μισθούς και αποφεύγει να ενσωματώσει βασικές αρχές της Οδηγίας. Είναι ένα νομοσχέδιο που στην πραγματικότητα παγιώνει τους χαμηλούς μισθούς, ανατρέπει κεκτημένα και βάζει ταφόπλακα σε διεκδικήσεις δεκαετιών για τον κόσμο της εργασίας.

Για να λειτουργήσει αναπτυξιακά ο κοινωνικός διάλογος χρειάζεται να στηρίζεται στη δημιουργία κοινών διαδικασιών διαπραγμάτευσης σε πολλαπλά επίπεδα, σε τοπικό, σε κλαδικό, σε περιφερειακό, σε ομοιοεπαγγελματικό και εθνικό. Με αυτόν τον τρόπο οι κοινωνικοί εταίροι μπορούν να συμφωνήσουν σε όρους που προσαρμόζονται στις ιδιαίτερες παραγωγικές συνθήκες του κάθε τομέα ή της περιοχής και έτσι ενισχύεται η ανταγωνιστικότητα και η παραγωγικότητα της χώρας.

Δεν υπάρχει καμιά δυνατή οικονομία, καμία ανταγωνιστική οικονομία, που να μην έχει ένα ισχυρό πλαίσιο προστασίας των εργαζομένων και ένα ισχυρό πλαίσιο συλλογικών διαπραγματεύσεων, τουλάχιστον στην Ευρώπη. Αυτό είναι το ευρωπαϊκό μοντέλο. Αν θέλετε, ακολουθήστε το.

Στη χώρα μας καμία ανάταξη παραγωγική δε μπορεί να υπάρξει χωρίς την άμεση αποφασιστική ενδυνάμωση του κοινωνικού διαλόγου και της ενθάρρυνσης σύναψης συλλογικών συμβάσεων εργασίας. Εμείς, ο ΣΥ.ΡΙΖ.Α. – Π.Σ., έχουμε ένα διαφορετικό μοντέλο δίκαιης και βιώσιμης ανάπτυξης, η ενίσχυση των εργαζομένων και της διαπραγματευτικής τους δύναμης είναι η μοναδική επιλογή. Αυτή αποτελεί τη βασική προϋπόθεση για μια πραγματική αλλαγή, για την δίκαιη αναδιανομή του πλούτου υπέρ της κοινωνικής πλειοψηφίας.

Στις προκλήσεις, λοιπόν, της εποχής μας ο ΣΥ.ΡΙΖ.Α. – Π.Σ. απαντά με την προώθηση ενός μοντέλου, ενός παραγωγικού μοντέλου, που όχι μόνο θα ανταγωνίζεται και θα αναγνωρίζεται ουσιαστικά ο ρόλος της εργασίας αλλά θα καθιστά την εργασία ως κίνητρο και μοχλό ανάπτυξης.

Σημείο εκκίνησης είναι η οικοδόμηση ενός σταθερού πλαισίου εργασιακών σχέσεων και η ενίσχυση της διαπραγματευτικής δύναμης και του διαθέσιμου εισοδήματος των εργαζομένων. Ο προσδιορισμός των μισθών, οι συλλογικές συμβάσεις και οι συνθήκες εργασίας, αξιοπρεπείς συνθήκες εργασίας, είναι καθοριστικές για τη δίκαιη αναδιανομή του εισοδήματος. Όλοι πρέπει να μπορούν να ζήσουν από τη δουλειά τους και να σχεδιάζουν ένα καλύτερο μέλλον. Όλοι έχουν δικαίωμα στην εργασία με αξιοπρεπείς όρους. Οι νέες ευέλικτες μορφές εργασίας, όπως και τα ζητήματα της τηλεργασίας, πρέπει να αποτελέσουν αντικείμενο ρύθμισης. Έτσι μπορούν να διασφαλιστούν ανθρώπινες εργασιακές συνθήκες, με σεβασμό στα δικαιώματα και στις προσωπικές ελευθερίες των εργαζομένων. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε.

Ο κ. Κατσώτης, έχει τον λόγο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε. Όσον αφορά στα ΑμεΑ, που ξεκίνησε η Υπουργός, πρέπει να πούμε ότι διανύουμε την τρίτη δεκαετία του εικοστού πρώτου αιώνα και παραμένει ζητούμενο η εκπλήρωση των κοινωνικών δικαιωμάτων και η ικανοποίηση των πρόσθετων αναγκών των ΑμεΑ, των χρόνιων πασχόντων αλλά και των οικογενειών τους από τα φτωχά λαϊκά στρώματα.

Παρά την πρόοδο της επιστήμης και των δυνατοτήτων που ανοίγονται μπροστά μας, τα άτομα με ειδικές ανάγκες είναι τα πρώτα θύματα της βάρβαρης επίθεσης του κεφαλαίου και όλων των κυβερνήσεων, τα τελευταία χρόνια. Βλέπουμε διαρκώς πλειστηριασμούς κατοικιών ΑμεΑ, πέρα, βέβαια, από φτωχών ανθρώπων. Το αναπηρικό κίνημα τιμά τη σημερινή παγκόσμια μέρα με αγωνιστική δράση, με συγκέντρωση στις έξι το απόγευμα, στον πεζόδρομο Κοραή και πορεία στο Υπουργείο Οικονομικών, διεκδικώντας λύσεις σε κάθε πρόβλημα και για κάθε ανάγκη, όπως είπα προηγουμένως, της απαγόρευσης πλειστηριασμών οικογενειών με άτομα με ειδικές ανάγκες.

Κυρίες και κύριοι, για το νομοσχέδιο τεκμηριώσαμε με επιχειρήματα στις δύο πρώτες προηγούμενες συνεδριάσεις τον αντιδραστικό χαρακτήρα του νομοσχεδίου. Η θέση μας είναι καθαρή, να αποσύρετε το νομοσχέδιο. Το θεωρούμε πρόκληση ενάντια στο σύνολο των εργαζομένων, τους καταδικάζει σε διαρκή λιτότητα, σε υστερήσεις και στην ανέχεια.

Η Υπουργός στην προσπάθειά της να αποκρούσει τις θέσεις που αναπτύξαμε, αλλά και ο Υφυπουργός σε κάποιο μέσο ενημέρωσης προχθές, παρερμηνεύσαν τα λόγια που είπε ο Γενικός Γραμματέας του Κ.Κ.Ε. Τι είπε η Υπουργός; Μα και ο κ. Κουτσούμπας, σε 2 αποστροφές του λόγου ίσως και οι περισσότερες - από τα πρακτικά διαβάζω - ζητούσε πράγματι και έλεγε να υπάρχει εθνική συλλογική σύμβαση κ. τ. λ. και έλεγε με αφετηρία τα 850 ευρώ , βλέπω εδώ με δήλωσή του τον Μάιο του 2023, με αφετηρία τα 850 ευρώ εθνικές συλλογικές συμβάσεις. Αυτό δεν λέμε; Αναρωτιέται η κυρία Υπουργός. Τι είναι όμως, αυτό κ.τ.λ. που παρέλειψε να πει η κυρία Υπουργός στην τοποθέτησή της;

Να, λοιπόν, τι επανέλαβε πρόσφατα στη συζήτηση του νομοσχεδίου για τον Προσωπικό Ιατρό, ο Γενικός Γραμματέας με αφορμή την πρόταση νόμου που κατέθεσε το ΠΑΣΟΚ, για τον κατώτατο μισθό. Το Κ.Κ.Ε. έχει καταθέσει τουλάχιστον, 3 φορές όλα αυτά τα χρόνια ολοκληρωμένη πρόταση νόμου την οποία έχουν επεξεργαστεί τα ίδια τα εργατικά συνδικάτα όχι, μόνο για τον κατώτατο μισθό, αλλά και για τις συλλογικές συμβάσεις εργασίας, τις τριετίες, το ωράριο και όλα τα υπόλοιπα εργατικά δικαιώματα και τα έχετε απορρίψει όλοι μαζί παρέα και σήμερα κανείς, δεν είπε τίποτα για την πρόταση νόμου που είχαμε ξανακαταθέσει.

 Γιατί μόνο, αν υπάρχουν όλα αυτά - τονίζει - τότε μπορεί και ο κατώτατος μισθός να παίζει πραγματικά τον ρόλο του, ως ένα πλέγμα ελάχιστης προστασίας και πάνω σε αυτό να χτίζουν περισσότερα δικαιώματα οι εργαζόμενοι. Καμία σχέση δεν έχει, λοιπόν, η θέση του Κ.Κ.Ε. με αυτή που φέρνει η Κυβέρνηση στο νομοσχέδιο. Το νομοσχέδιο ενσωματώνει την Οδηγία της Ευρωπαϊκής Ένωσης, με τον ψευδεπίγραφο τίτλο για «επαρκείς κατώτερους μισθούς». Οδηγία που την ψηφίσατε όλοι στην Ευρωβουλή και το μόνο που διασφαλίζει είναι τους επιχειρηματικούς ομίλους από τις διεκδικήσεις των εργαζομένων.

 Η Ευρωπαϊκή Ένωση της Συνθήκης του Μάαστριχτ, της Λευκής Βίβλου, της μεγάλης επίθεσης σε όλα τα εργασιακά και ασφαλιστικά δικαιώματα, της διευθέτησης του χρόνου εργασίας, της κατάργησης του 8ωρου, της θέσπισης του 13ωρου, της Οδηγίας, την απελευθέρωση της ενέργειας, των μεταφορών, των επικοινωνιών, των ελαστικών μορφών απασχόλησης. Χειρότερο θα γίνεται και ποτέ, δεν θα παίρνει υπόψη τις ανάγκες του λαού. Αυτή η Οδηγία, είναι σε μία τέτοια κατεύθυνση για να μπορέσει να κατοχυρώσει τα κέρδη των μονοπωλιακών Ομίλων σε επίπεδο Ευρωπαϊκής Ένωσης.

 Ο μαθηματικός τύπος ή ο αλγόριθμος, είναι τέτοιος που θα κρατά τον κατώτερο μισθό στα χαμηλότερα επίπεδα για να μην διαταράσσεται η ανταγωνιστικότητα της οικονομίας και η κερδοφορία. Τα κριτήρια για τον κατώτατο μισθό που προβλέπει το νομοσχέδιο - που θα είναι ο μαθηματικός τύπος - είναι ίδια με αυτά που ισχύουν σήμερα. Κριτήρια, που εξασφάλισαν αμύθητα κέρδη από τη μία και μεγάλη δυστυχία από την άλλη. Έναν κατώτατο μισθό, που θα συγκλίνουν σε αυτόν όλοι οι εργαζόμενοι, όπως αποδείχθηκε από το 2012 έως τώρα, ο κατώτατος μισθός στα 12 χρόνια αυξήθηκε κατά 29 ευρώ και ο μέσος μισθός έπεσε κατά 146 ευρώ. Αυτή είναι μια πραγματικότητα που δεν μπορεί να την αμφισβητήσει κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** *(Ομιλεί εκτός μικροφώνου)*

 **ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΟΥΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Λέωτα 12 αυτά χρόνια πώς ακριβώς εξελίχθηκε. Ανά πάσα στιγμή, μπορεί να γίνει επίκληση στις εξαιρέσεις που έχει ο νόμος μέσα δεν τις επαναλαμβάνω και κάθε κυβέρνηση θα μπορεί να μειώσει τον κατώτατο μισθό, όπως λέει ο νόμος στο 60% του διαμέσου. Δηλαδή, με τα σημερινά δεδομένα να πάει το ονομαστικό μισθό, τον κατώτατο μισθό λίγο πάνω από τα 600 ευρώ, αυτό σημαίνει αυτό.

 Ο λαός δεν ξεχνά, ότι η Νέα Δημοκρατία, το ΠΑΣΟΚ και ο ΣΥΡΙΖΑ και οι όποιες εφεδρείες, ψηφίσατε τα 3 μνημόνια σε ένα βράδυ το 2012, τον νόμο μετά ν.4172/2013 καταργήσατε τις συλλογικές συμβάσεις, διαπραγματεύσεις, μειώσατε τον κατώτατο μισθό κατά 22% και 32% για τους νέους, διαμορφώσατε στη συνέχεια ένα αντεργατικό πλαίσιο με διαδοχικούς νόμους και τελευταία η Νέα Δημοκρατία τους ν.4670/2000, τον νόμο Βρούτση, 4808/2021 τον νόμο Χατζηδάκη και 5053/2023 τον νόμο Γεωργιάδη.

Όλη αυτή την περίοδο, λοιπόν, που λέει και η κυρία Υπουργός, ο μέσος μισθωτός, πριν από τη φορολογία εισοδήματος του, έχει χάσει πάνω από το 35% της αγοραστικής του δύναμης, μάλιστα την περίοδο 2020-2024, οι αυξήσεις των μισθών ήταν 14,25%, ενώ οι αυξήσεις των φόρων 49%. Οι απώλειες στην αγοραστική δύναμη των μισθωτών γίνονται ακόμα μεγαλύτερες, αν ληφθεί υπόψιν η μεγάλη φορολογική αφαίμαξη των τελευταίων χρόνων. Συνυπολογίζοντας όλους αυτούς τους παράγοντες, φαίνεται πως οι συνολικές απώλειες στο βιοτικό επίπεδο των εργαζομένων, φτάνουν ή και ξεπερνούν το 50% την περίοδο της κρίσης.

Αυτά δεν είναι περασμένα-ξεχασμένα, κύριοι. Οι εργαζόμενοι αγωνίζονται και διεκδικούν τώρα να καταργηθούν όλες οι αντεργατικές διατάξεις των μνημονίων και των νόμων, να επανέλθει ο κατώτερος μισθός στα 950 ευρώ ως τη βάση για τις νέες συλλογικές διαπραγματεύσεις εργαζομένων-εργοδοτών για νέο κατώτερο μισθό, αγωνίζονται για υπογραφή κλαδικών συλλογικών συμβάσεων εργασίας, για να επανέλθουν οι τριετίες που με το έτσι-θέλω καταργήσατε από το 2012 έως το 2021 και αφαιρέσαμε 30% από το μισθό των εργαζομένων.

Το Κ.Κ.Ε., όπως οι εργαζόμενοι, διεκδικούν τώρα να επανέλθουν όλες οι ρυθμίσεις και για τις συλλογικές διαπραγματεύσεις, ώστε να υπογράφονται συλλογικές συμβάσεις στους κλάδους και να αυξηθεί η κάλυψη εργαζομένων από αυτές, γιατί όπως είναι γνωστό, ακόμη και εκεί που υπάρχουν συλλογικές συμβάσεις, το ποσοστό που καλύπτονται είναι μικρό, γιατί υπάρχει ευρεία παρανομία. Θέλετε να σας φέρω σαν παράδειγμα τον τουρισμό, κυρία Υπουργέ, που τα ξέρετε πολύ καλά, αλλά δεν τα παίρνετε ποτέ υπόψη σας για να μπορέσετε να πάρετε μέτρα; Ποια είναι η κατάσταση στον τουρισμό; Χίλια διακόσια ευρώ πακέτο τον μήνα. Τι σημαίνει αυτό; Δεκαέξι ώρες δουλειά, δεκαπέντε ώρες δουλειά, χωρίς ρεπό, τριάντα ημέρες τον μήνα. Τόσα πρέπει να είναι με βάση τη συλλογική σύμβαση εργασίας;

Τι κάνει, λοιπόν, η Επιθεώρηση Εργασίας, η Ανεξάρτητη Αρχή; Κωφεύει, σιωπά, δεν απασχολεί, δεν ενοχλεί τους εργοδότες, αυτό κάνει. Καταθέσαμε, λοιπόν, πρόταση νόμου, φαντάζομαι την έχετε πάρει, αυτή που προτείνουν 627 συνδικάτα. Η Κοινοβουλευτική μας ομάδα την κατέθεσε και λέει με λίγα λόγια. Tο πρώτο άρθρο λέει, οι κλαδικές, επιχειρησιακές, εθνικές ή τοπικές συμβάσεις, δεν επιτρέπεται να περιέχουν όρους εργασίας δυσμενέστερους για τους εργαζόμενους, από τους όρους των εθνικών κοινωνικών συλλογικών συμβάσεων εργασίας. Συμφωνείτε, ναι ή όχι; Δεν θα συμφωνήσετε, είναι βέβαιο.

Το άρθρο 2 λέει, ότι η ικανότητα για σύναψη συλλογικών συμβάσεων έχουν οι συνδικαλιστικές οργανώσεις εργαζομένων και εργοδοτών όλων των βαθμίδων στο πεδίο της δραστηριότητάς τους. Κριτήριο για την αντιπροσωπευτικότητα της συνδικαλιστικής οργάνωσης είναι ο αριθμός των εργαζομένων που ψήφισε στις τελευταίες εκλογές για την ανάδειξη διοίκησης.

Το άρθρο 3 λέει ότι, οι όροι εργασίας συλλογικών συμβάσεων εργασίας που είναι ευνοϊκότεροι για τους εργαζόμενους, υπερισχύουν των νόμων και οι όροι ατομικών συμβάσεων που αποκλίνουν από ρυθμίσεις των συλλογικών συμβάσεων εργασίας, είναι επικρατέστεροι, εφόσον παρέχουν μεγαλύτερη προστασία για στους εργαζόμενους. Υπήρχαν αυτά, κυρία Υπουργέ.

 Το άρθρο 4 λέει ότι, οι συλλογικές συμβάσεις δεσμεύουν όλους τους εργαζόμενους και όλους τους εργοδότες που εμπίπτουν στο πεδίο ισχύος τους, ανεξάρτητα το αν είναι μέλη ή όχι των συνδικαλιστικών οργανώσεων που συνήψαν τη συγκεκριμένη σύμβαση.

Το άρθρο 5 λέει ότι, οι όροι των συλλογικών συμβάσεων εξακολουθούν να ισχύουν μέχρι την υπογραφή νέας, χωρίς κανέναν χρονικό περιορισμό.

Το άρθρο 6 λέει ότι, ισχύει η εφαρμογή της ευνοϊκότερης σύμβασης εργασίας για τον εργαζόμενο, στην περίπτωση που η σχέση εργασίας του ρυθμίζεται από περισσότερες συμβάσεις.

Στο άρθρο 7 περιγράφεται η διαδικασία με την οποία οι συνδικαλιστικές οργανώσεις και οι εργοδότες, μπορούν να προσχωρήσουν από κοινού σε συλλογική σύμβαση που αφορά στην κατηγορία τους, επίσης καθορίζονται, με απόφαση του Υπουργού Εργασίας, ύστερα από γνώμη του Ανωτάτου Συμβουλίου Εργασίας, μπορεί να επεκταθεί και να γίνει γενικώς υποχρεωτική για όλους τους εργαζόμενους του κλάδου ή του επαγγέλματος η συλλογική σύμβαση.

Άρθρο 8, περιγράφεται η διαδικασία της συμφιλίωσης σε περίπτωση διένεξης, με αφορμή τη σχέση εργασίας.

Άρθρο 9, κατοχυρώνεται το δικαίωμα μονομερούς προσφυγής των εργαζομένων στη διαιτησία, σε περίπτωση αποτυχίας των διαπραγματεύσεων ή της μεσολάβησης. Εσείς τι κάνετε; Αυτό το αποκλείετε και μετά λέτε, ότι θέλετε να αυξηθεί το ποσοστό κάλυψης από συλλογικές συμβάσεις.

Άρθρο 10, προβλέπεται η επαναφορά όρων συλλογικών συμβάσεων εργασίας που ήταν σε ισχύ στις 29 Σεπτεμβρίου 2012, ημερομηνία δημοσίευσης της πράξης υπουργικού συμβουλίου 6/2012, εφόσον αυτές έχουν λήξει.

Το άρθρο 11 καθορίζει την αναδρομική αναγνώριση της προσαύξησης του μισθού και του ημερομισθίου, λόγω προϋπηρεσίας, τριετίες από τις 14/2/12, προϋπηρεσία που πάγωσε με την ΠΥΣ 6/2012 και μέχρι το 2024 οι μισθωτοί την έχουν χάσει.

Άρθρο 12, καθορίζεται ότι το ύψος του κατώτατου μισθού και ημερομισθίου θα αποφασίζεται αποκλειστικά μέσω συλλογικών διαπραγματεύσεων.

Άρθρο 13, προβλέπεται η επαναφορά της 13ης και 14ης σύνταξης για τους συνταξιούχους και του 13ου και 14ου μισθού για τους δημόσιους υπαλλήλους.

Άρθρο 14, προβλέπεται η κατάργηση ελαστικών μορφών απασχόλησης και των διατάξεων εκείνων που κατοχυρώνουν τη μερική απασχόληση, την εκ περιτροπής εργασία και τη διευθέτηση του χρόνου εργασίας.

Ο μαθηματικός τύπος που διεκδικεί το Κ.Κ.Ε. για την εργατική τάξη είναι ότι όλος ο παραγόμενος πλούτος της ανήκει και θα πρέπει να ικανοποιεί τις ανάγκες και όχι τα κέρδη των παρασίτων. Αυτό βέβαια απαιτεί βαθιές ανατροπές στην εξουσία και στην οικονομία. Απαιτεί η εξουσία να έρθει στην εργατική τάξη και τους συμμάχους της. Απαιτεί οι εκμεταλλευόμενοι να ξεμπερδέψουν με τους εκμεταλλευτές τους, η οικονομία να αλλάξει χέρια, κουμάντο να κάνουν οι εργαζόμενοι, να εκλείψει το κέρδος που βγαίνει πάνω από τις ζωές των εργαζομένων, με επιστημονικό κεντρικό σχεδιασμό να αξιοποιηθούν όλες οι παραγωγικές δυνατότητες της χώρας για την ικανοποίηση των αναγκών του λαού.

Καλούμε σε αυτή την κατεύθυνση του αγώνα, απέναντι στο μέτωπο επιχειρηματικών ομίλων Ευρωπαϊκής Ένωσης, κυβερνήσεων, κομμάτων και του αδίστακτου κράτους τους, των διάφορων ενεργούμενων μηχανισμών χειραγώγησης απέναντι στην εργοδοτική και κρατική τρομοκρατία, να διεκδικούν οι εργαζόμενοι με τους αγώνες τους για να κερδίσουν όλα όσα επιτρέπουν οι δυνατότητες της εποχής μας, όπως καλύτερες συνθήκες αμοιβής εργασίας, μέτρα ασφάλειας στην εργασία, σταθερός ημερήσιος χρόνος δουλειάς, κατάργηση των ελαστικών μορφών, αποκλειστικά δωρεάν υγεία και παιδεία, μέτρα κατά της ακρίβειας ενάντια στη φοροληστεία και τους πλειστηριασμούς, ενάντια στην εμπλοκή της χώρας στους ιμπεριαλιστικούς πολέμους και τόσα άλλα που μπορούν να βελτιώσουν τη ζωή των εργαζομένων και του λαού.

Γίνεται συνείδηση σε όλο και περισσότερους εργαζόμενους, ότι για να κερδίσουν οι εργαζόμενοι πρέπει να χάσει το κεφάλαιο. Χαιρετίζουμε τη νέα πρωτοβουλία των συνδικάτων και την πρόταση νόμου. Συμφωνούμε με αυτή και ήδη την έχουμε καταθέσει. Στηρίζουμε και καλούμε και ως Κ.Κ.Ε. από αυτό το βήμα, όλους τους εργαζόμενους να συμμετέχουν αύριο στη συγκέντρωση των συνδικάτων στις 6:30 το απόγευμα στο Σύνταγμα ενάντια στο νομοσχέδιο της κυβέρνησης, υπέρ της πρότασης των συνδικάτων για τον κατώτερο μισθό και τις συλλογικές συμβάσεις εργασίας.

**ΓΕΩΡΓΙΟΣ ΣΤΥΛΙΟΣ(Πρόεδρος της Επιτροπής)**: Τον λόγο έχει η Ειδική Αγορήτρια της κοινοβουλευτικής ομάδας ΕΛΛΗΝΙΚΗ ΛΥΣΗ, κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ(Ειδική Αγορήτρια της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ)**: Κύριε Πρόεδρε, κύριε Υπουργέ, κύριοι συνάδελφοι, πριν προχωρήσω στην κατ’ άρθρον ανάλυση θα μου επιτρέψετε να εκφράσω τη συμπάθεια και τη συμπαράστασή μου στους πολίτες της Λήμνου, στο νοσοκομείο που υπηρέτησα πάρα πολλά χρόνια, όπως και της Ρόδου και συλλυπητήρια στις οικογένειες που έχασαν αγαπημένα τους πρόσωπα.

Όσον αφορά στους ΑμεΑ, επειδή πρέπει να αναφερθώ, είχα 12 χρόνια ένα παιδί με αναπηρία, θέλω να πω, κύριε Υπουργέ ότι τα άτομα με αναπηρία θα πρέπει να τοποθετούνται κατά προτεραιότητα σε μόνιμες θέσεις εργασίας και όχι σε θέσεις με ημερομηνία λήξης, γιατί ξέρω πολλά παιδιά ΑμεΑ που δουλεύουν και είναι πάντοτε σε αυτή την αγωνία αν θα συνεχίσουν να δουλεύουν.

Επίσης, δεν είναι μόνο οι νέοι που εργάζονται. Έχουμε και άτομα τα οποία δεν μπορούν να ζήσουν αυτόνομα, έχουν ανάγκη από υποστήριξη, ανθρώπους με άνοια και πρέπει να γίνουν δομές, πρέπει να στηριχθούν και οι οικογένειες και να ξέρετε ότι ο χρόνος που πρέπει να αναφερόμαστε και να υποστηρίζουμε αυτά τα άτομα δεν είναι μία μέρα, αλλά είναι 360 ημέρες το χρόνο. Πρέπει να τους θυμόμαστε και να τους υποστηρίζουμε.

 Στην κατ’ άρθρον επεξεργασία και στο νομοσχέδιο, στο άρθρο 9, με αυτή τη διάταξη ο κανόνας για την εφαρμογή της εργατικής νομοθεσίας, ενσωματώνοντας το άρθρο 9 της Οδηγίας στην ελληνική έννομη τάξη, επεκτείνει τη δέσμευση να χορηγούν τον κατώτατο μισθό και όλοι οι οικονομικοί φορείς δημοσίων συμβάσεων, καθώς και οι εργολάβοι τους. Ας ευχηθούμε, λοιπόν, ότι θα ακολουθήσουν και αυτοί οι φορείς την υποχρέωσή τους. Ένα γενικό ευχολόγιο, λοιπόν, με ειδική αναφορά στη συνδικαλιστική ελευθερία και τα συνδικαλιστικά δικαιώματα.

Αυτά τα δικαιώματα για την Ελλάδα έχουν μεγάλη σημασία, ωστόσο η πρακτική των τελευταίων ετών, ιδιαίτερα κατά την περίοδο των μνημονίων, αλλά και μετά από αυτήν, έχει δυστυχώς καταδείξει ότι η συμμετοχή των κοινωνικών και συνδικαλιστικών φορέων έχει ολοένα και μικρότερη συμμετοχή στις διαπραγματεύσεις και στη διαμόρφωση των αποδοχών των εργαζομένων.

 Στο άρθρο 10, με αυτό το άρθρο θεσπίζεται η υποχρέωση του Υπουργού Εργασίας και Κοινωνικής Ασφάλισης να υποβάλει έκθεση για την παρακολούθηση και τη συλλογή δεδομένων ενώπιον της Ευρωπαϊκής Επιτροπής, ενσωματώνοντας με αυτόν τον τρόπο το περιεχόμενο του άρθρου 10 της εν θέματι Οδηγίας στην ελληνική έννομη τάξη. Η εν λόγω έκθεση ορίζεται ότι θα περιλαμβάνει πληροφορίες σχετικά με το ποιο ποσοστό συμβάσεων καλύπτουν οι συλλογικές διαπραγματεύσεις και πώς αυτό το ποσοστό εξελίσσεται, όπως επίσης πληροφορίες ως προς το νομοθετημένο κατώτατο μισθό και το νομοθετημένο κατώτατο ημερομίσθιο και ειδικότερα το επίπεδο αυτών και το ποσοστό των εργαζομένων που καλύπτεται από αυτούς.

Τα στατιστικά αυτά στοιχεία και οι πληροφορίες θα αναφέρονται στην έκθεση με ανάλυση ανά φύλο, ηλικία, αναπηρία ή μη, μεγέθους εταιρείας και κλάδο, εφόσον η ανάλυση είναι διαθέσιμη. Στατιστικής φύσεως, λοιπόν, αυτή η διάταξη, ωστόσο θα πρέπει να διασαφηνιστεί το αν θα περιλαμβάνονται και στοιχεία τα οποία μπορούν να οδηγήσουν στην ταυτοποίηση των εργαζομένων. Είναι σαφές ότι όποια στοιχεία αντληθούν για εξυπηρέτηση όποιας στατιστικής έρευνας, μελέτης και έκθεσης θα πρέπει να μην θίγουν προσωπικά δεδομένα των αναφερόμενων προσώπων. Αν μάλιστα υπάρχει και υπόνοια κινδύνου για προσβολή της προσωπικής σφαίρας τους απαιτείται να εφαρμοστούν δικλείδες ασφαλείας οι οποίες θα το αποτρέπουν.

Το άρθρο 12, αφορά στην ενσωμάτωση του άρθρου 12 της Οδηγίας με το ήδη υπάρχον νομικό πλαίσιο, παρότι κατ’ ουσίαν τα όσα περιλαμβάνονται στο άρθρο 12 της Οδηγίας ήδη καλύπτονται και ήδη προβλέπονται από την ελληνική έννομη τάξη. Ειδικότερα, στην παράγραφο 1, αναφέρεται ότι οι εργαζόμενοι ακόμα και εκείνοι των οποίων η σχέση εργασίας έχει λήξει έχουν πρόσβαση σε αποτελεσματικό έγκαιρο και αμερόληπτο μηχανισμό επίλυσης διαφορών, καθώς επίσης και σε δικαίωμα σε επανόρθωση, εφόσον προσβληθούν τα δικαιώματά τους τα οποία σχετίζονται με τον νομοθετημένο κατώτατο μισθό και νομοθετημένο κατώτατο ημερομίσθιο.

Για παράδειγμα, προβλέπεται η προσφυγή στην Ανεξάρτητη Αρχή Επιθεώρησης Εργασίας, η δυνατότητα έκδοσης διαταγής πληρωμής με βάση το δελτίο εργατικής διαφοράς, η αγωγή σε αποζημίωση και σε χρηματική ικανοποίηση λόγω ηθικής βλάβης του εργαζομένου κατά του εργοδότη. Μάλιστα, σε αυτή την περίπτωση προβλέπεται και υψηλός τόκος επιδικίας ή ποινική δίωξη κατά του εργοδότη, ο οποίος παραλείπει να καταβάλλει δηλωμένες αποδοχές εργαζομένου, όπως επίσης η ακυρότητα απόλυσης εργαζομένου και η ακυρότητα κάθε άλλου δυσμενούς μέτρου για κατάχρηση δικαιώματος εκ μέρους του εργοδότη.

Κύριοι, πολύ καλά αυτά. Προβλέπονται για δεκαετίες μάλιστα από το ατομικό εργατικό δίκαιο της πατρίδας μας. Το κυριότερο είναι αν αυτά εφαρμόζονται. Μπορεί η πολιτεία να προβλέψει και να δημιουργεί σταδιακά τέτοια εργασιακή κουλτούρα, ώστε να αποτρέπει τον εκάστοτε εργοδότη από το να κάνει αυθαίρετες ενέργειες κατά των εργαζομένων; Επίσης, σε περίπτωση παραβάσεων οι ελεγκτικοί μηχανισμοί είναι σε θέση να βρουν τους παραβάτες και να τους προστατεύσουν αποτελεσματικά και να προστατεύσουν αποτελεσματικά τους εργαζόμενους;

Με άλλα λόγια, μπορεί η Επιθεώρηση Εργασίας και οι άλλοι ελεγκτικοί μηχανισμοί να εξασφαλίσουν ότι οι εργαζόμενοι όντως θα απολαμβάνουν την προστασία που προβλέπει ο νόμος; Προστατεύεται πραγματικά ο εργαζόμενος από άκυρη, για παράδειγμα, απόλυση; Προστατεύεται από την άδικη απαίτηση του κακόπιστου εργοδότη να του επιστρέφει ο εργαζόμενος σε μετρητά μέρος του μισθού του με ψυχολογικά και ηθικά αντίποινα αν δεν το πράξει; Είναι σε θέση η πολιτεία να απαλείψει κάθε φαινόμενο εργασιακού μεσαίωνα και να διασφαλίσει την εργασιακή αναγέννηση;

 Στο άρθρο 14, ορίζεται η διαδικασία αναπροσαρμογής στον βασικό μισθό στο στενό, αλλά και ευρύτερο δημόσιο τομέα. Η ενσωματούμενη Οδηγία επιβάλλει αποδοχές κάθε απασχολούμενου, ανεξάρτητα από το αν απασχολείται στο ιδιωτικό ή στο δημόσιο τομέα, να μην υπολείπονται του νομοθετημένου κατώτατου μισθού είτε ημερομισθίου. Έτσι από το έτος 2026 οι βασικοί μισθοί των μισθολογικών κλιμακίων του προσωπικού του δημόσιου τομέα, όπως αυτοί έχουν διαμορφωθεί 31/12/2025, προσαυξάνονται ισόποσα με την εκάστοτε ονομαστική αύξηση του κατώτατου μισθού.

Επίσης, η προσαύξηση αυτή είναι σταθερή και προστίθεται στους βασικούς μισθούς προσωπικού κάθε κατηγορίας. Αυτό έχει ως συνέπεια, να εφαρμόζεται οριζόντια αύξηση στις αποδοχές των υπαλλήλων του δημοσίου. Για παράδειγμα, σε περίπτωση αύξησης του κατώτατου μισθού κατά 50 ευρώ για το έτος 2025, ο εισαγωγικός μισθός στο δημόσιο θα αυξηθεί κατά 30 ευρώ και ο μισθός των δημοσίων υπαλλήλων θα φτάσει στα 880 ευρώ, αύξηση η οποία θα συμβεί αυτόματα σε όλα τα κλιμάκια. Βέβαια, αντιλαμβανόμαστε ότι οι προβλεπόμενες αυξήσεις ύψους 30 ευρώ είναι πολύ χαμηλές τη στιγμή που τα πάντα στην Ελλάδα έχουν ακριβύνει και έτσι αυτές, σε καμία περίπτωση δεν επαρκούν για να καλύψουν τις αυξήσεις και τις τιμές των προϊόντων πρώτης ανάγκης.

Επίσης, κατά την πρόβλεψη για αύξηση του κατώτατου μισθού, δεν γίνεται καμία προσπάθεια εκ μέρους της κυβέρνησης για την καταβολή 13ου και 14ου μισθού στον δημόσιο τομέα, αλλά και ούτε φυσικά λύνει το πρόβλημα που δημιουργήθηκε το 2016 και το 2017, με το πάγωμα των μισθολογικών κλιμακίων στο δημόσιο τομέα. Επίσης, παρά την προσπάθεια της Κυβέρνησης να ισχυριστεί το αντίθετο, η παρούσα η διάταξη τελικώς δεν εξομοιώνει τους κατώτατους μισθούς του δημοσίου με αυτούς του ιδιωτικού τομέα. Ως γνωστόν στον ιδιωτικό τομέα καταβάλλονται 14 συνολικά μισθοί κάθε χρόνο, ενώ στο δημόσιο τομέα 12. Αν τώρα αναγάγουμε τον υπολογισμό αυτό στις ετήσιες απολαβές για το έτος 2027, θα διαπιστώσουμε ότι οι ιδιωτικοί υπάλληλοι, με τον 13ο και 14ο μισθό, θα λαμβάνουν 950 ευρώ επί 2, σύνολο 1.900 ευρώ ετησίως περισσότερα.

Τέλος, δεν πρέπει να λησμονούμε ότι οι δημόσιοι υπάλληλοι, πέραν του ότι έχασαν ένα κλιμάκιο για τα έτη 2016 και 2017, πληρώνουν επιπροσθέτως και την Ειδική Εισφορά Αλληλεγγύης, που έχει καταργηθεί στον ιδιωτικό τομέα. Είναι αυτός, διερωτώμεθα, ο πραγματικός σκοπός της Οδηγίας, κυρία Υπουργέ;

Στο άρθρο 15, το ύψος του νομοθετημένου κατώτατου μισθού και του νομοθετημένου κατώτατου ημερομισθίου, καθορίζεται λαμβάνοντας υπόψη την κατάσταση της ελληνικής οικονομίας και τις προοπτικές της για ανάπτυξη από την άποψη της παραγωγικότητας και της ανταγωνιστικότητας των τιμών των εισοδημάτων και των μισθών της απασχόλησης και του ποσοστού της ανεργίας, καθώς και την αγοραστική δύναμη του νομοθετημένου κατώτατου μισθού και του νομοθετημένου κατώτατου ημερομισθίου και την επάρκειά τους, λαμβανομένου υπόψη του κόστους διαβίωσης, του γενικού επιπέδου των μισθών, της κατανομής και του ρυθμού αύξησής τους. Αυτά είναι τα κριτήρια.

Η χώρα μας, όμως, εμφανίζει πολύ υψηλά νούμερα ακρίβειας στα είδη πρώτης ανάγκης, αδικαιολόγητα υψηλά σε σχέση με άλλες ευρωπαϊκές χώρες. Ο νομοθέτης αναφέρει ότι για τον υπολογισμό του κατώτατου μισθού λαμβάνεται υπόψη για παράδειγμα, το κόστος διαβίωσης. Πώς ορίζεται το κόστος διαβίωσης; Οι επιτροπές οι οποίες ορίζονται σε αυτό το άρθρο, αλήθεια, είναι σε θέση να διαπιστώσουν και να αποτιμήσουν με ακρίβεια το κόστος διαβίωσης του απλού πολίτη; Βρίσκονται στον παλμό της κοινωνίας; Μπορούν να λάβουν επαρκή και αξιόπιστα δεδομένα, να τα επεξεργαστούν κατάλληλα και να προτείνουν τα ανάλογα μέτρα; Ή μήπως οι προτάσεις δεν θα ανταποκρίνονται στις πραγματικές ανάγκες και θα οδηγούν σε περαιτέρω φτωχοποίηση τους πολίτες;

Επίσης, ας λάβουμε υπόψιν ότι το κόστος διαβίωσης, επηρεάζεται και από την ανταποδοτικότητα της πολιτείας στη φορολόγηση των πολιτών. Αν, λοιπόν, οι πολίτες είναι αναγκασμένοι να πληρώνουν από τα ίδια εισοδήματά τους τις παροχές τις οποίες υποχρεούται η Κυβέρνηση να παρέχει, όπως παραδείγματος χάριν, η υγεία, η παιδεία, η ασφάλιση, τότε το κράτος εκτοξεύεται περαιτέρω.

Το άρθρο 16, ψηφίστηκε τον Δεκέμβρη του 2022 νόμος, με τον οποίο δόθηκε διετής προθεσμία στους υφιστάμενους βρεφικούς, παιδικούς και βρεφονηπιακούς σταθμούς της ΔΥΠΑ, τέως ΟΑΕΔ, προκειμένου να συμμορφωθούν με τις κείμενες νομοθετικές τεχνικές κατασκευαστικές απαιτήσεις και εν γένει προδιαγραφές οι οποίες ισχύουν γενικά για τους εν λόγω σταθμούς. Διαπιστώνουμε όμως μέσω αυτής της διάταξης και της Αιτιολογική Έκθεσης ότι όχι απλά δεν έχουν ολοκληρωθεί οι απαιτούμενες ενέργειες, αλλά ότι αναμένεται να αναπληρωθούν το επόμενο έτος.

Αυτό μας γεννά εύλογες αμφιβολίες και δυστυχώς, αναμένουμε αντίστοιχη παράταση στο τέλος του επόμενου έτους. Δεν είναι δυνατόν, η ίδια η δημόσια διοίκηση, να μην σέβεται τις διατάξεις που ψηφίζονται. Προφανώς και είναι σημαντική η συμμόρφωση των σταθμών της ΔΥΠΑ με τις κείμενες νομοθετικές απαιτήσεις, πρωτίστως για την ασφάλεια των παιδιών.

Στο άρθρο 17, προβλέπεται η δυνατότητα ορισμού της Ειδικής Υπηρεσίας Επιτελική Δομή Ε.Σ.Π.Α. του Υπουργείου Εργασίας και Κοινωνικής Ασφάλισης ως διαχειριστής του έργου και υπόλογου κατά την έννοια του άρθρου 3, του νόμου 5140/24 ως Οικονομικής Υπηρεσίας Φορέας του δημόσιου τομέα, με ευθύνη της οποίας εκτελούνται οι εντολές πληρωμής των έργων του Αναπτυξιακού Προγράμματος Δημοσίων Επενδύσεων. Η αρμοδιότητά της θα είναι οι πληρωμές έργων του Αναπτυξιακού Προγράμματος Δημοσίων Επενδύσεων, ΑΠΔΕ, ως προς το εθνικό και συγχρηματοδοτούμενο σκέλος αυτού που πραγματοποιούνται το αργότερο μέχρι 30 Απριλίου του 2025, κατά παρέκκλιση κάθε άλλης γενικής ή ειδικής διάταξης, με τη ρύθμιση να καταλαμβάνει και πληρωμές έργων που δεν έχουν ολοκληρωθεί έως τη δημοσίευση του παρόντος.

Βλέπουμε, εδώ, για άλλη μια φορά την κατ’ εξαίρεση ανάθεση αρμοδιοτήτων εκτέλεσης εντολών πληρωμής των έργων του Αναπτυξιακού Προγράμματος Δημοσίων Επενδύσεων. Ως προς το Εθνικό και Συγχρηματοδοτούμενο σκέλος αυτού καθώς επίσης και κατά παρέκκλιση κάθε Γενικής ή Ειδικής Διάταξης. Η ρύθμιση, λοιπόν, αυτή καταλαμβάνει και πληρωμές έργων που δεν έχουν ολοκληρωθεί έως τη δημοσίευση του παρόντος σε ένα ειδικό τμήμα που θα συσταθεί στην Ειδική Υπηρεσία ΕΣΠΑ του Υπουργείου Εργασίας και Κοινωνικής Ασφάλισης.

Αυτό το τμήμα θα στελεχωθεί από έναν προϊστάμενο και πέντε θέσεις προσωπικού όλων των κλάδων και ειδικοτήτων με την κάλυψη των εν λόγω 6 θέσεων να γίνεται με ειδικές διαδικασίες. Διαπιστώνουμε, λοιπόν, πολλές παρεκκλίσεις, πολλές κατ’ εξαίρεση αναθέσεις, πολλές ειδικές διαδικασίες αδιαφανείς και σκοτεινές. Μάλιστα, διαπιστώνουμε ότι θα προκύψει και δαπάνη από την αντιμετώπιση των εξόδων λειτουργίας του νέου τμήματος όπως μισθοδοσία, επίδομα θέσης ευθύνης, προϊσταμένου, υλικοτεχνικός εξοπλισμός χωρίς να προσδιορίζεται αυτή ούτε καν ενδεικτικά. Διερωτόμαστε, λοιπόν, γιατί οι παρεκκλίσεις από κοινούς κανόνες και οι κατ’ εξαίρεση αναθέσεις αφορούν συστηματικά σε δημόσιες συμβάσεις;

Υπάρχουν πολλά σημεία στο παρόν νομοσχέδιο με τα οποία η Ελληνική Λύση διαφωνεί ριζικά αοριστολογίες, ευχολόγια, ενσωμάτωση σκέψεων της Οδηγίας οι οποίες ισχύουν, ήδη, από ετών στην Ελλάδα ωστόσο δεν λαμβάνεται πρόνοια από την πολιτεία για τήρηση των υποχρεώσεων των εργοδοτών ούτε και οι τρόποι προστασίας των δικαιωμάτων των εργαζομένων, οι οποίοι δε φαίνεται να μπορούν να προστατευτούν από εργασιακό μεσαίωνα και εκβιαστικές πρακτικές κακόβουλων εργοδοτών. Από την άλλη, διαπιστώνουμε εξαιρέσεις στις αναθέσεις – δημόσιες συμβάσεις, παρεκκλίσεις από κανόνες και ειδικές διαδικασίες, δηλαδή τίποτα το καινούργιο πέρα των γνωστών προσφιλών πρακτικών της Κυβέρνησης και της φιλελεύθερης πολιτικής της. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Τσαπανίδου Παρθένα (Πόπη), Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Αθανάσιος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς την κυρία Αθανασίου.

Τώρα τον λόγο έχει η Ειδική Αγορήτρια της Κοινοβουλευτικής Ομάδας «Νέα Αριστερά» η κυρία Θεανώ Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Είναι γνωστό ότι κάθε χρόνο τέτοια μέρα αγωνίζεται το κίνημα των αναπήρων για την ισότιμη, αυτόνομη και αξιοπρεπή συμπερίληψή τους στη χώρα μας και διεθνώς. Στη χώρα μας δημιουργήθηκαν τεχνολογικά επιτεύγματα από τα ελληνικά πανεπιστήμια και τα σχολεία, που είδαμε σε αυτήν εδώ την Αίθουσα, για τη συμπερίληψη των αναπήρων που γκρεμίζουν την κοινωνική κατασκευή για την αναπηρία. Δηλαδή, λένε αυτά τα επιτεύγματα που είχαμε εδώ μέσα ότι ακόμη και τα άτομα με αναπηρίες με βαριές βλάβες μπορούν να συμμετέχουν ισότιμα στην τηλεργασία, τον πολιτισμό, τον αθλητισμό, την κοινωνία.

Κάθε χρόνο τέτοια μέρα, όμως, κάνουμε και μια αποτίμηση του τι έκανε η Κυβέρνησή μας για τους ανάπηρους. Εδώ, λοιπόν, δεν μπορώ παρά να πω ότι οι πολιτικές της εμποδίζουν αντί να διευκολύνουν τα άτομα με αναπηρία. Γιατί; Γιατί λόγω του πληθωρισμού και των κυβερνητικών επιλογών το εισόδημα των αναπήρων έχει πληγεί βάναυσα πάνω από 30%. Για να πάρει σήμερα ένα άτομο με αναπηρία το επίδομα αναπηρίας από τα Κέντρα Πιστοποίησης Αναπηρίας, ΚΕΠΑ, πρέπει να αναγράφεται το ντροπιαστικό -στο χαρτί που παίρνει- ότι είναι ανίκανος προς εργασία. Το 95% των αναπήρων της χώρας δεν εργάζονται γιατί δεν τους παρέχονται οι δυνατότητες.

Η πολιτεία, η Κυβέρνησή σας, δεν τους παρέχει καν δωρεάν τα εργαλεία αξιοπρέπειας αμαξίδια, τεχνητά μέλη, πόδια, χέρια και τα λοιπά, ειδικά ακουστικά και τα λοιπά ή κάνω λάθος; Μειώθηκαν φέτος οι εκπαιδευτικοί στήριξης των ανάπηρων παιδιών συμπεριληπτική εκπαίδευση με ένα άτομο να στηρίζει τρία έως τέσσερα παιδιά σε διαφορετικά σχολεία, ενώ η αποϊδρυματοποίηση για τα ανάπηρα παιδιά δεν έχει καν ξεκινήσει όπως αποδεικνύεται από την υπερπληρότητα των κλειστών δομών ανηλίκων και ενηλίκων ατόμων με αναπηρία.

Εμείς προτείνουμε κατεπείγοντα μέτρα, η «ΝΕΑ ΑΡΙΣΤΕΡΑ» προτείνει κατεπείγοντα μέτρα ουσιαστικής αρωγής και κοινωνικής ένταξης των αναπήρων, γενναία αύξηση των αναπηρικών επιδομάτων τώρα, νέα μέτρα για τη προσβασιμότητα στο φυσικό και δομημένο περιβάλλον, την πολιτιστική δημιουργία και τον αθλητισμό. Να σταματήσουν οι παρατάσεις για επίτευξη προσβασιμότητας σε νοσοκομεία, σχολεία, δημόσιες υπηρεσίες και τράπεζες και να οριστούν ποινές μη συμμόρφωσης. Δεν υπάρχουν τίποτα τέτοια, απλά λέτε ότι είναι προσβάσιμα. Δεν είναι και όλη η σχετική πληροφόρηση να ανεβαίνει στη ψηφιακή πύλη αναπηρίας.

Να προχωρήσει η συμπεριληπτική εκπαίδευση αναπήρων και μη ανάπηρων παιδιά, με χρηματοδότηση από τον τακτικό προϋπολογισμό και ευρωπαϊκούς πόρους, άμεση ενίσχυση των κοινωνικών υπηρεσιών των δήμων, που σήμερα βρίσκονται υπό κατάρρευση, με μόνιμο εξειδικευμένο προσωπικό και να γίνει πραγματικά ψηφιακή η κάρτα αναπηρίας και να συνδεθεί με τον ηλεκτρονικό φάκελο του αναπήρου, αντί να παίζουμε τις κουμπάρες με αυτή τη περιβόητη κάρτα, την γνωστή κάρτα που δίνεται στους αναπήρους.

Τώρα, έχω πει πάρα πολλές φορές και αναλυτικά νομίζω, τι συμβαίνει και γιατί καταψηφίζουμε αυτό το νομοσχέδιο της κυβέρνησης, το οποίο, υποτίθεται, ότι αφορά την ενσωμάτωση της Οδηγίας 2022/2041 και κυρίως σήμερα θέλω να πω, περιληπτικά, γιατί καταψηφίζουμε. Για τρία πολύ σημαντικά θέματα. Όπως αναφέρεται στην αρχή της Οδηγίας άρθρο 1 παράγραφος 1 και 2, η παρούσα Οδηγία θεσπίζει πλαίσιο για τρία θέματα, πρώτον, την επάρκεια των νόμιμων κατώτατων μισθών με στόχο την επίτευξη αξιοπρεπών συνθηκών διαβίωσης και εργασίας, δεύτερον, τη προώθηση των συλλογικών διαπραγματεύσεων με στόχο την κάλυψη τουλάχιστον του 80% των εργαζομένων από συλλογικές συμβάσεις εργασίας.

Η Οδηγία προβλέπει, ότι θα πρέπει να εφαρμοστεί με την επιφύλαξη του απόλυτου σεβασμού της αυτονομίας των κοινωνικών εταίρων, καθώς και του δικαιώματός τους να διαπραγματεύονται και να συνάπτουν συλλογικές συμβάσεις και τρίτον, επίσης, η Οδηγία ορίζει, ότι ισχύει για το σύνολο των εργαζομένων ιδιωτικού και δημόσιου τομέα.

Τι από τα παραπάνω ουσιαστικά υλοποιεί η κυβέρνηση με το νομοσχέδιο; Απολύτως τίποτα. Στη πραγματικότητα, όλη η προσπάθεια της κυβέρνησης, όπως φαίνεται από το νομοσχέδιο που κατέθεσε, είναι η παραχάραξη της Οδηγίας, παραβιάζει το πνεύμα και το γράμμα της Οδηγίας, ώστε να μην αλλάξει τίποτε στις πολιτικές υποτίμησης της εργασίας και φτωχοποίησης των εργαζομένων προς όφελος των μεγάλων επιχειρήσεων. Να παραμείνει αναλλοίωτο το νεοφιλελεύθερο μοντέλο ανάπτυξης, που στηρίζεται στη φτηνή εργασία και τη διάλυση των εργασιακών δικαιωμάτων, να παγιώσει και να μονιμοποιήσει τις μνημονιακές πολιτικές που ακολουθεί εδώ και 5,5 χρόνια, ενώ έχουμε βγει από τα μνημόνια εδώ και 6 χρόνια. Για μας, για τη χώρα, με αυτή την κυβέρνηση, τα μνημόνια δεν έχουν τελειώσει.

Ας τα δούμε αναλυτικά. Πρώτον, κατώτατος μισθός. Δεν υπάρχει καμία ουσιαστικά πρόβλεψη για επάρκεια των κατώτατων μισθών και την αξιοπρεπή διαβίωση των εργαζομένων. Σήμερα ο κατώτατος μισθός στη χώρα μας είναι 830 ευρώ. Ρωτήσαμε, μπορεί ένας εργαζόμενος να ζήσει με 706 ευρώ στην τσέπη του καθαρά, αν αφαιρέσετε και τους φόρους, για να πληρώσει το νοίκι, για να πληρώσει το δάνειο που πιθανόν έχει, το ρεύμα, τη διατροφή του, αλίμονο στον εργαζόμενο που έχει και παιδιά με αυτά τα χρήματα, μπορεί ο νέος καθορισμός του να ξεκινήσει από αυτό το επίπεδο; Εμείς λέμε όχι. Πρώτα πρέπει να αναπληρωθεί το 20% που έχασε με το μνημόνιο το 2012. Για ακούστε λιγάκι τι λέμε εδώ. Πρώτα πρέπει να αναπληρωθεί το 20% που έχασε με τα μνημόνια το 2012, δηλαδή, 830 επί 20%. Κάντε το λογαριασμό να δείτε πού πρέπει να φτάσει τώρα, τώρα, δεν θα περιμένουμε τώρα στη δευτέρα παρουσία.

Και από κει και πέρα, όταν φτάσει τώρα -με νόμο βέβαια- τότε η διαπραγμάτευση να ξεκινήσει από τους κοινωνικούς εταίρους, τότε. Τι κάνετε εσείς; Με το νομοσχέδιο προβλέπετε απλά ένα προβληματικό αλγόριθμο με βάση τον οποίο μετά το 2028 θα παίρνουν ψίχουλα οι εργαζόμενοι, που ακόμη και αυτά δεν θα είναι διασφαλισμένα, καθώς το ίδιο το νομοσχέδιο προβλέπει πολλές περιπτώσεις εξαιρέσεων από την εφαρμογή του αλγόριθμου.

Τα κριτήρια που εφαρμόζει για το ποσοστό αύξησης δεν περιλαμβάνουν σε καμία περίπτωση το κρίσιμο θέμα της επάρκειας του κατώτατου μισθού, που είναι και το κρίσιμο θέμα. Και ωραία και μέχρι το 2028 τι θα γίνει; Η Κυβέρνηση λέει δια της Υπουργού ότι θα έχει φτάσει στα 950€. Ωραία. Πουθενά δεν το αναφέρει το νομοσχέδιο, αυτές είναι οι διακηρύξεις της Κυβέρνησης, χωρίς να μας πει πού θα βρίσκεται ο πληθωρισμός, η ενέργεια, τα νοίκια, η διατροφή και τα λοιπά.

Ας δούμε τώρα την προώθηση των συλλογικών διαπραγματεύσεων -το δεύτερο θέμα- ώστε οι συλλογικές συμβάσεις εργασίας να καλύπτουν το 80% των εργαζομένων, κάτι ιδιαίτερα σημαντικό, καθώς οι συλλογικές συμβάσεις είναι το όπλο των εργαζομένων για να ανεβάσουν συνολικά τους μισθούς τους. Είναι το όπλο των εργαζομένων. Άμα θέλετε να το πούμε και θεωρητικά, εκεί διεξάγεται η ταξική πάλη, μεταξύ των συνδικάτων των εργαζομένων και των συνδικάτων της εργοδοσίας, εκεί γίνεται και αυτό το ξέρουν πολύ καλά τα συνδικάτα στην Ευρωπαϊκή Ένωση, γι’ αυτό έδωσαν μια μεγάλη μάχη για να μπει αυτό το σημείο. Αυτό ήταν η νίκη των ευρωπαϊκών συνδικάτων.

Όμως, τι έχει συμβεί στην Ελλάδα; Οι συλλογικές συμβάσεις κατακρημνίστηκαν από το 84% που ήταν το 2012 και έφτασαν στο 14% το 2015 και ανέβηκαν το 2018 στο 25%. Σήμερα λέτε - ισχυρίζεστε - ότι είναι στο 27%-30%. Εκεί φτάσαμε πεντέμισι χρόνια διακυβέρνησης δικιάς σας. Εκεί βρισκόμαστε, λοιπόν, τρίτοι από το τέλος στην Ευρώπη. Γιατί συμβαίνει αυτό; Γιατί η Κυβέρνηση συνεχίζει τις μνημονιακές πολιτικές την τελευταία πενταετία, που υπονομεύουν τις συλλογικές διαπραγματεύσεις και κρατούν καθηλωμένους τους μισθούς, των οποίων η πραγματική αξία, δηλαδή η αγοραστική τους δύναμη, η πραγματική αξία των μισθών, του μέσου μισθού, που της αρέσει να λέει της Υπουργού, είναι η αγοραστική του δύναμη και αυτή είναι προτελευταία στην Ευρώπη των 27. Πείτε μου αν έχετε άλλα στοιχεία πάνω σε αυτό.

Δεν υπάρχει καμία ουσιαστική πρόβλεψη για την ενίσχυση των συλλογικών διαπραγματεύσεων, για τον καθορισμό των μισθών και επιπλέον αφαιρεί μόνιμα από τους κοινωνικούς εταίρους τη δυνατότητα καθορισμού με εθνική γενική συλλογική σύμβαση εργασίας του κατώτατου μισθού, παγιώνοντας και μονιμοποιώντας τη μνημονιακή ρύθμιση του 2013. Άλλαξε τίποτα; Όχι. Τι λέει η Κυβέρνηση, όταν της λέει η Ευρώπη «γρήγορα, κάνε το 80% τουλάχιστον να είναι συλλογικές συμβάσεις εργασίας»; Λέει, «θα φτιάξω έναν οδικό χάρτη όλο το 2025, με επιτροπές που να ορίζονται από την Κυβέρνηση και όπου τα συνδικάτα των εργαζομένων θα έχουν διακοσμητικό ρόλο». Ή κάνω λάθος και σε αυτό;

 Όμως, η αποτελεσματικότητα των συλλογικών διαπραγματεύσεων και η ικανότητα των συνδικάτων να συνάπτουν συλλογική σύμβαση εργασίας, έχει υπονομευθεί με τα νομοθετήματα της Κυβέρνησης την τελευταία πενταετία, με αποτέλεσμα να υπάρχουν μόνο 42 κλαδικές συμβάσεις από τις οποίες μόνο οι 9 έχουν επεκταθεί για όλους τους εργαζομένους του κλάδου. Δηλαδή, εννέα έχουν υπογραφεί από τον Υπουργό.

Πώς θα έχετε, λοιπόν, υπονομεύσει όλη την ιστορία; Την έχετε υπονομεύσει με τον περιορισμό του πλαισίου των συλλογικών διαπραγματεύσεων και συμβάσεων εργασίας και τη δυνατότητα επέκτασής του σε όλους τους εργαζόμενους ανά κλάδο. Με τον περιορισμό του ρόλου της διαιτησίας και της αποτελεσματικότητας του οργανισμού μεσολάβησης και διαιτησίας και την κατάργηση της δυνατότητας μονομερούς προσφυγής των συνδικάτων. Με τη συρρίκνωση της διαπραγματευτικής δύναμης των συνδικάτων μέσα από τον ασφυκτικό περιορισμό της συνδικαλιστικής ελευθερίας και της συνδικαλιστικής δράσης και την ποινικοποίηση των απεργιακών κινητοποιήσεων. Δηλαδή, αποδυναμώσαμε τα συνδικάτα ώστε να μην μπορούν με τίποτα να διαπραγματευτούν και από την άλλη καταρρακώσαμε και κατακρημνίσαμε όλες τις κλαδικές συμβάσεις εργασίας. Δηλαδή, ακριβώς κατεβάσαμε το μέσο μισθό. Αυτό είναι όλη η ιστορία.

Εξακολουθώ, κυρία Υπουργέ, να μην καταλαβαίνω πού βρήκε ο Κυριάκος Μητσοτάκης τις 500.000 νέες θέσεις εργασίας που δημιούργησε. Γιατί έψαξα τις μηνιαίες έρευνες της ΕΛΣΑΤ και είδα αναλυτικά ότι το 2015 υπήρχαν 3.534.000 απασχολούμενοι. Τον Ιούλιο του 2019 ήταν 3.909.000. Δηλαδή, 375.000 περισσότεροι σε μνημονιακούς χρόνους και τον Οκτώβριο του 2024, τα τελευταία χθεσινά στοιχεία της ΕΛΣΤΑΤ, ήταν επίσης 375.000 περισσότεροι. Με απλά λόγια, μέσα σε 65 μήνες, η Κυβέρνηση, από τον Ιούλιο του 2019 μέχρι τον Οκτώβριο του 2024, κατάφερε να φτιάξει 375.000 θέσεις εργασίας - δηλαδή σε 65 μήνες - όταν της παραδόθηκαν 375.000 νέες θέσεις εργασίας τον Ιούνιο του 2019, οι οποίες είχαν δημιουργηθεί σε 54 μήνες. Καταλάβατε τη μεγάλη διαφορά; Αφήστε, λοιπόν, τα περί 500.000 νέων θέσεων γι’ αυτούς που το «τρώνε».

Κύριε Πρόεδρε, τελειώνω και ευχαριστώ. Το νομοσχέδιο, λοιπόν, υποτίθεται ότι διασφαλίζει την εφαρμογή του κατώτατου μισθού σε όλους τους εργαζόμενους του ιδιωτικού και δημόσιου τομέα. Όμως, παρά τη λαθροχειρία που κάνετε συγκρίνοντας τους μισθούς σε μηνιαία βάση, η αλήθεια είναι ότι στην πραγματικότητα οι κατώτατοι μισθοί στο δημόσιο θα είναι πολύ μικρότεροι αφού αφορούν σε 12 μηνιαίους μισθούς το χρόνο και όχι 14, όπως στον ιδιωτικό τομέα. Ενιαίο μισθό λέει κατώτατο η Οδηγία για τους εργαζομένους στον ιδιωτικό και δημόσιο τομέα. Ενιαίο. Ποιος είναι ο ενιαίος μισθός; Δεν διασφαλίζετε, λοιπόν, την εφαρμογή του για όλους τους εργαζόμενους στον ιδιωτικό τομέα, καθώς επίσης δεν συμπεριλαμβάνονται πολλές κατηγορίες εργαζομένων, όπως οι κατά παραγγελία εργαζόμενοι, οι εργαζόμενοι με μπλοκάκια, οι εργαζόμενοι σε ψηφιακές πλατφόρμες, οι ασκούμενοι, οι μαθητευόμενοι και πολλοί άλλοι.

Εν ολίγοις, οι μισθοί στην Ελλάδα, μετά τις περικοπές των μνημονίων, τις πολιτικές της Νέας Δημοκρατίας την τελευταία πενταετία και την ανεξέλεγκτη αύξηση του επιπέδου τιμών, παρά τις όποιες αυξήσεις έχουν δοθεί, υπολείπονται πολύ του ποσού αξιοπρεπούς διαβίωσης, όπως φαίνεται και από όλα τα στατιστικά ευρήματα. Το γνωρίζουν καλά οι μισθωτοί και βλέπουν τον μισθό τους να τελειώνει στα μισά του μήνα.

Κυρία Υπουργέ, το νομοσχέδιο βρίσκεται στον αντίποδα της Οδηγίας στην οποία υποτίθεται ότι εφαρμόζετε, εκφράζετε τις αντεργατικές πολιτικές που ξεκινήσατε από το 2019 και για αυτό η «ΝΕΑ ΑΡΙΣΤΕΡΑ» επαρκώς νομίζω αιτιολογημένα καταψηφίζει το νομοσχέδιο σας. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε. Τον λόγο έχει ο κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, πρώτα, θα αναφερθώ σε ένα άλλο ζήτημα που ενημερώθηκα από χθες ότι 80 χιλιάδες χριστιανοί ορθόδοξοι, «αδελφοί μας», την ώρα αυτή που μιλάμε, βρίσκεται η ζωή τους σε άμεσο κίνδυνο, στο Χαλέπι. Πριν από μια εβδομάδα αυτοί, αγαπητοί μου, πανηγύριζαν με την εικόνα της Αγίας Αικατερίνης της προστάτιδάς τους, στους δρόμους του Χαλεπίου και της Αλεξανδρέττας και σήμερα, βρίσκεται η ζωή τους σε άμεσο κίνδυνο. Ο «ηρωικός» Μητροπολίτης Χαλεπίου και Αλεξανδρέττας Εφραίμ, μου φάνηκε σαν άλλος Χρυσόστομος Σμύρνης, αφού είπαν ότι ξέρει ότι διατρέχει κίνδυνο η ζωή του για να δολοφονηθεί από τους ακραίους ισλαμιστές και το πλήθος εκεί που ενθαρρύνει ο Ερντογάν και η Τουρκία, δηλώνει ότι θα παραμείνει στο ποίμνιό του κάτω από όλες τις συνθήκες.

Ο γνωστός δημοσιογράφος, Θανάσης Αυγερινός, είπε ότι Τουρκμένιοι Τζιχαντιστές με την ενθάρρυνση του «φίλου μας», του κυρίου Ερντογάν που κάνουμε τα προγράμματα αυτά, «Οικοδόμηση Εμπιστοσύνης», ενθαρρύνει τους φανατικούς μουσουλμάνους και παροτρύνει να θανατώσουν εκεί τα Χριστιανικά πλήθη και σας ερωτώ, κύριοι Υπουργοί, κύριε Υπουργέ των Εξωτερικών, κύριε Πρωθυπουργέ, τι προτίθεστε να κάνετε, κάτι να φανεί και εμείς σαν μια Χριστιανική χώρα, τι πρέπει να κάνουμε; Πως, θα τους προστατέψουμε; Όπως προστατεύσαμε τους Έλληνες της Μαριούπολης από τα χέρια του Ζελένσκι, δηλαδή τίποτα; Το θέτω στην κρίση σας και στη συνείδησή σας.

Επίσης, σήμερα, είναι η Παγκόσμια Ημέρα για τα ΑμΕΑ και εγώ θέλω να εκφράσω τη συμπαράστασή μου και τη συμπαράσταση της «Νίκη» και εύχομαι η Κυβέρνηση και πιστεύω ότι θα το κάνει παρόλο που είχαμε προβλήματα σοβαρά, στη χρηματοδότηση των δομών αυτών, της ημερήσιας απασχόλησης των Ατόμων με Ειδικές Ανάγκες, γιατί, επισκέφθηκα στη Θεσσαλονίκη και είπαν ότι έχουν προβλήματα με τους λογαριασμούς του ρεύματος, του νερού, ακόμα και με τους υπαλλήλους στις πληρωμές εκεί πέρα. Δεν ξέρω αν βρέθηκαν τα απαραίτητα κονδύλια, γιατί το ποσοστό, αγαπητοί μου, στην Ελλάδα, δεν είναι καθόλου ευκαταφρόνητο, έχουμε 10% ΑμΕΑ, ένα εκατομμύριο και αν βάλετε και τα άτομα της οικογενείας που ασχολούνται με αυτά τα θέματα, είναι ένα πολύ μεγάλο μέρος του πληθυσμού μας που ασχολείται με αυτή τη συνθήκη.

Είναι πραγματικά οι συνθήκες πολύ δύσκολες. Όταν κατάλαβα, άτομα μου έλεγαν ότι «φανταστείτε να είναι η κουβέρτα δίπλα σου, να κρυώνεις και να μην μπορείς να την τραβήξεις για να ζεσταθείς ή να ζεσταίνεσαι και να μην μπορείς να βγάλεις την κουβέρτα ή τη ζακέτα σου ή να θες να πιείς μια γουλιά νερό». Θέλει κάποιον δηλαδή άνθρωπο, θέλει κράτος πρόνοιας. Άκουσα και αυτό που είπε ένας συνάδελφος πριν από κάτι γονείς, λέει: «Μόλις καταλάβουμε ότι θα έρθει το τέλος μας, θα κάνουμε κι εμείς το απονενοημένο, στο παιδί μας, ο οποίος, έχει υποστεί εγκάρσια διατομή του νωτιαίου μυελού από μια βουτιά» και πράγματι, ο 83χρονος πατέρας τού κουβαλούσε το καροτσάκι.

Πήγα εγώ, αγαπητοί μου συνάδελφοι, να βοηθήσω τον γέροντα, γιατί όταν βγαίναμε από το ίδρυμα, ήταν μια μικρή ανηφοριά και δεν μπόρεσα να κουβαλήσω το καροτσάκι και το πήρε ο γέροντας και το σήκωσε και κατάλαβα αυτό που λέει στο Ευαγγέλιο ότι «ο κάθε άνθρωπος σηκώνει το σταυρό του» και αυτός, ο γέροντας, μπορούσε και εγώ δεν μπόρεσα, φαίνεται, υπήρχε τρόπος. Αυτά ήθελα να πω για τα ΑμΕΑ μας και να περιοριστώ τώρα στο νομοσχέδιο.

Κύριοι Υπουργοί, το σχέδιο νόμου που εξετάζουμε σήμερα, δεν εκπληρώνει τους πραγματικούς στόχους της Ευρωπαϊκής Οδηγίας που είναι δυο κατά την άποψή μου, η επάρκεια των κατώτατων μισθών, με στόχο την επίτευξη αξιοπρεπών συνθηκών διαβίωσης και εργασίας και δεύτερον, η προώθηση των συλλογικών διαπραγματεύσεων για τον καθορισμό των μισθών, όπου η κάλυψη από συλλογικές συμβάσεις εργασίας είναι χαμηλότερη του 80%.

Είπαμε και σε άλλες μας εισηγήσεις ότι ένας μισθός αυτό είναι το ιδανικό μέσο συλλογικών διαπραγματεύσεων και ένα 20% και λιγότερο να είναι ο κρατικός παρεμβατισμός. Μετά το μνημόνιο έχουμε τα αντίθετα. Σήμερα το ποσοστό αυτό είναι 25% των συλλογικών διαπραγματεύσεων. Η κυβέρνηση μας ανέπτυξε εδώ έναν αλγόριθμο ο οποίος είναι ασαφέστατος και δεν προκύπτει από πουθενά αυτός ο κατώτατος μισθός που μας παρουσίασε εδώ ότι θα εξυπηρετήσει αυτούς τους δυο σκοπούς που σας προανέφερα, δηλαδή, την αξιοπρεπή διαβίωση του ανθρώπου που θα λαμβάνει αυτό τον μισθό.

Δεδομένου της δυσμενούς κατάστασης που περιήλθε η χώρα μας από τα μνημόνια, της ακρίβειας και όλων αυτών μας κάνουν να αμφιβάλλουμε ότι αυτός ο μισθός θα μπορέσει να ανταπεξέλθει στο σκοπό του γιατί ακριβώς δεν είδαμε μια μελέτη. Υπάρχουν μελέτες που έπρεπε να ανατεθούν σε ανθρώπους που ξέρουν από αυτά, να πει ότι τόσο για τα τρόφιμα, τόσο για τη στέγαση, τόσο για την ενέργεια, τόσο συν τόσο ίσον τόσο. Δεν το είδαμε αυτό. Είδαμε έναν αλγόριθμο ο οποίος μας ήλθε εκ Γαλλίας παρακαλώ, είναι και σικ βλέπετε η χώρα αυτή, μάλλον για αυτό θα την επικαλεστήκατε διότι δεν βλέπω άλλο λόγο να μας συγκρίνετε. Ούτε πληθυσμιακά μοιάζουμε ούτε παραγωγικά μοιάζουμε με τη Γαλλία ούτε η σύνθεση του πληθυσμού και η διάρθρωση της οικονομίας είναι σαν της Γαλλίας.

Το ποσοστό, λοιπόν, κάλυψης από τις συλλογικές συμβάσεις στη χώρα σήμερα είναι 25%, κατατάσσει τη χώρα μας στην προτελευταία θέση στη λίστα των χωρών της Ευρωπαϊκής Ένωσης των 27 με τελευταία την Πολωνία, σύμφωνα με τα στοιχεία του ΟΟΣΑ. Μην γελιέστε όμως για αυτό, που ακούτε Πολωνία ή Βουλγαρία και χαιρόμαστε, τουλάχιστον είναι δύο χώρες πιο κάτω από εμάς. Μην γελιέστε αγαπητοί μου συνάδελφοι, αυτοί δεν έχουν υποστεί μνημόνια, δεν έχει υποστεί διάρρηξη ο παραγωγικός τους ιστός, δεν έχουν υποστεί την καταστροφή αυτή όλη που έχει υποστεί ο δικός μας πληθυσμός από άποψη σύνθεσης, έχουν φύγει πάνω από ένα εκατομμύριο νέοι παραγωγικοί, σφριγηλοί άνθρωποι που παράγουν στην οικονομία και έχει μείνει αυτή η σύνθεση του πληθυσμού που μόλις βγεις έξω θα καταλάβεις γιατί μιλάω, οπότε μην συγκρινόμαστε και λέμε ότι η Πολωνία ή Βουλγαρία είναι σε χειρότερη θέση.

Σε αυτή όλος ο παραγωγικός της ιστός ολοένα και ανεβαίνει, ενώ εμείς ακόμα αυτό δεν το έχουμε αντιληφθεί. Ο Πρωθυπουργός προχθές είπε ακριβώς την ίδια δήλωση που λέει εδώ και έξι χρόνια, ακόμα οι αριθμοί βελτιώνονται αλλά τα νοικοκυριά δεν το κατάλαβαν. Αν δεν το κατάλαβαν κύριε Πρωθυπουργέ μου σε έξι χρόνια που κυβερνάτε, πότε θα το καταλάβουν, στα 60;

Λοιπόν, σύμφωνα με την Οδηγία οι μισθοί είναι επαρκείς, αν είναι δίκαιοι σε σχέση με την κατανομή των αγαθών στα κράτη μέλη και αν διασφαλίζουν αξιοπρεπές επίπεδο διαβίωσης για τους εργαζόμενους με σχέση εργασίας πλήρους απασχόλησης. Στο θέμα αυτό της επάρκειας του κατωτάτου μισθού εσείς φέρατε, όπως σας είπα και πριν, αυτόν τον αλγόριθμο, ένα σύστημα αυτόματης αναπροσαρμογής του κατώτατου μισθού βασιζόμενοι σε στοιχεία και σε δείκτες οι οποίοι δεν έχουν επαρκώς καθοριστεί. Θα προσδιορισθούν στο μέλλον.

Επίσης, σε όλη αυτή τη διαδικασία περιορίζετε τους κοινωνικούς εταίρους σε ρόλο απλά συμβουλευτικό χωρίς δεσμευτικότητα και στη συνέχεια δημιουργείτε δύο επιτροπές, την επιστημονική επιτροπή και την επιτροπή διαβούλευσης, ενώ την ίδια στιγμή μας δηλώνετε ότι ο ρόλος των κοινωνικών εταίρων παραμένει πολύ ισχυρός στο νέο σύστημα και ρωτάμε από πού προκύπτει αυτό; Αφού σας είπα ότι 25% θα συμμετέχουν. Αυτά που αναφέρετε δεν επαληθεύονται δηλαδή στην πράξη.

Ισχυρίζεστε ότι με αυτό το νομοσχέδιο προάγεται η θέση των εργαζομένων στη χώρα, όταν δεν βελτιώνεται η θέση τους ούτε κατ’ ελάχιστον. Η μεταφορά της Οδηγίας είναι ανεπιτυχής και η αναποτελεσματικότητα ως προς τους στόχους επίτευξης. Η πραγματικότητα για τους μισθούς στη χώρα μας και την επάρκειά τους είναι απογοητευτική. Σύμφωνα με τα στοιχεία της ετήσιας έκθεσης του Ινστιτούτου Εργασίας της ΓΣΕΕ το 2024 για την ελληνική οικονομία και την απασχόληση στην περίοδο του 2019-2023, στη διακυβέρνηση σας δηλαδή, η Ελλάδα κατέγραψε σημαντική μείωση του πραγματικού εισοδήματος από εργασία.

Επομένως, η Ελλάδα, όχι απλώς συγκλίνει με την Ευρωπαϊκή Ένωση των 27 σε όρους κοινωνικής βιωσιμότητας αλλά συνεχώς αποκλίνει ταχύτατα από τις βόρειες ευρωπαϊκές χώρες, αλλά, δυστυχώς, και από τις περιφερικές χώρες που αναπτύχθηκαν ραγδαία, όπως σας είπα πριν, την ίδια περίοδο.

Τα ευρήματα πολλών από τους δείκτες κοινωνικής βιωσιμότητας στην Ελλάδα δείχνουν να επιδεινώνονται, των κοινωνικών συνθηκών μετά το 2020, ως αποτέλεσμα της επίδρασης της πανδημικής κρίσης, που εκεί η Κυβέρνηση έδωσε, θα μου επιτρέψετε να πω, τα ρέστα της. Θυσιάσατε την παιδεία. Θυμάστε τα παιδάκια που μάθαιναν εκεί μέσα στις οθόνες, ούτε σχολείο ούτε τίποτα, για να μην κολλήσουν κορωνοϊό. Θυσιάσατε την υγεία και το εθνικό σύστημα, τα είπαμε αυτά ενδελεχώς, αλλά και την οικονομία. Κρίση κόστους ζωής επί των ημερών σας με το ρεύμα. Τον προηγούμενο μήνα άκουσα ότι θα δώσετε 100 εκατομμύρια δολάρια στους λογαριασμούς της ΔΕΗ, για να ενισχύσετε, για να μην ξεσηκωθεί κοινωνική μήνη εναντίον της Κυβέρνησης. Πού πάμε, πού πάμε με τέτοια ακρίβεια;

Βάλατε παντού ανεμογεννήτριες και φωτοβολταϊκά και ο Έλληνας πληρώνει το πιο ακριβό ρεύμα. Για δέστε τα λίγο τα πράγματα. Επιπλέον, ενδεικτικά, το 2023, σε κίνδυνο φτώχειας ή σε κοινωνικό αποκλεισμό βρέθηκε, ακούστε το αυτό, το 24,5% του πληθυσμού. Ένας στους τέσσερις, δεν είναι ευκαταφρόνητο. Ένας στους τέσσερις Έλληνες ζει άσχημα στη χώρα αυτή, όλοι έχουμε τις ευθύνες μας, σ’ αυτούς που ζούσαν στις πόλεις, ενώ αυτοί που ζούσανε στην ύπαιθρο και σε αγροτικές περιοχές το ποσοστό αυτό είναι ακόμα πιο υψηλό, είναι 30,4%. Το ποσοστό των νέων ηλικίας 18 - 24 ετών με σοβαρή υλική και κοινωνική στέρηση στην Ελλάδα είναι πάνω από το διπλάσιο σε σχέση με τον ευρωπαϊκό μέσο όρο.

Επίσης, την τριετία 2021 – 2023, περίπου το 36% των νοικοκυριών στην Ελλάδα ανταπεξέρχεται με πολύ μεγάλη δυσκολία στις δαπάνες για την κάλυψη των βασικών του αναγκών. Το 2023, το ποσοστό των εργαζομένων με σύμβαση μερικής απασχόλησης που αντιμετώπισε κίνδυνο φτώχειας ήταν στο 22%. Τα διαθέσιμα στοιχεία δηλώνουν ότι η μεταβολή των ονομαστικών μισθών δεν καλύπτει τη διαφορά με τον πληθωρισμό και η μείωση των πραγματικών μισθών συρρικνώνει την αγοραστική δύναμη των εργαζομένων, αναδιανέμοντας το εισόδημα σε βάρος της εργασίας.

Πολλά νοικοκυριά αναγκάζονται να μειώσουν την κατανάλωση βασικών αγαθών, ενώ, ταυτόχρονα, οι δαπάνες τους αυξάνονται, δηλαδή ξοδεύουν πολύ περισσότερα. Τα ποσοστά δυσθρεψίας και υποθρεψίας στη χώρα μας αυξάνουν. Ο Έλληνας, δηλαδή, σιτίζεται με υδατάνθρακες, ρύζι, μακαρόνια κ.λπ., τα ποσοστά στο τραπέζι των πρωτεϊνών, των λευκωμάτων δηλαδή, ιχνοστοιχείων και βιταμινών, έχει κατακόρυφα επιδεινωθεί τα τελευταία τρία χρόνια. Έχουμε μια τάξη που, δυστυχώς, ολοένα και αυξάνει. Είναι η τάξη όχι των ανέργων αλλά των φτωχοποιημένων εργαζομένων και αυτό είναι το λυπηρό.

Ερχόμαστε τώρα να ρωτήσουμε, με βάση αυτά τα στοιχεία, θεωρείτε ότι νομοθετείτε την επάρκεια του κατώτατου μισθού; Οι ρυθμίσεις, δηλαδή, αυτές σε σχέση με τους αυξημένους φόρους και το υψηλό κόστος διαβίωσης, εξασφαλίζουν ένα αξιοπρεπές επίπεδο διαβίωσης για τους εργαζόμενους, τους Έλληνες; Η απάντηση ασφαλώς είναι όχι. Το νομοσχέδιο αυτό, κύριε Πρόεδρε, κατά την άποψή μας, δεν αντιμετωπίζει με ουσιαστικές παρεμβάσεις τα φαινόμενα φτώχειας και υλικής στέρησης των εργαζομένων, δε διασφαλίζει ούτε τα ελάχιστα κριτήρια που θέτει η Οδηγία και δεν εγγυάται την επίτευξη του αποτελέσματος και του στόχου που θέτει η Οδηγία. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε. Ο κ. Δημητριάδης, έχει τον λόγο.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ κ. Πρόεδρε. Κυρία Υπουργέ, κ. Υφυπουργέ, κυρίες και κύριοι συνάδελφοι, πριν ξεκινήσω την Εισήγησή μου για το συγκεκριμένο νομοσχέδιο, θέλω να κάνω μια αναφορά στους κατοίκους της Λήμνου και της Ρόδου. Τους συμπαραστεκόμαστε, δυστυχώς είναι 2 nησιά που επλήγησαν από την πρόσφατη θεομηνία και θέλουμε να εκφράσουμε τα συλλυπητήρια μας, στους συγγενείς των θανούντων και ελπίζουμε να είναι οι τελευταίοι νεκροί που θρηνούμε από μια θεομηνία.

 Αναφορικά δε, με την Παγκόσμια Ημέρα των ΑμεΑ, εμείς θα θέλαμε η Πολιτεία να θυμάται τους ΑμεΑ κάθε μέρα του χρόνου και όχι, μόνο μία συγκεκριμένη ημέρα. Δυστυχώς, οι ΑμεΑ σήμερα πλήττονται από την ακρίβεια, έχουνε μεγάλο πρόβλημα διαβίωσης, πάρα πολλοί αναγκάζονται να περικόψουν έσοδα διαβίωσης, γιατί δεν μπορούν να επιβιώσουνε και εμείς επειδή, συζητάμε και ένα νομοσχέδιο του Υπουργείου Εργασίας, θα θέλαμε να υπάρχει μια προτεραιοποίηση των ΑμεΑ στις θέσεις εργασίας. Διότι αυτοί οι άνθρωποι, οι συνάνθρωποί μας, είναι ευάλωτοι και θα πρέπει να διαβιούνε αξιοπρεπώς και όχι, να αποκλείονται και να αντιμετωπίζουν σοβαρά οικονομικά προβλήματα και να μην μπορούνε να επιβιώσουνε. Αυτό για εμάς, είναι πάρα πολύ σημαντικό, θα πρέπει να αποτελεί πρώτιστο μέλημα της Πολιτείας και θα πρέπει οι ΑμεΑ, να τύχουν την ανάλογη αντιμετώπιση που τους πρέπει.

Τέλος, θα ήθελα να πω με αφορμή αυτά που είπε ο προηγούμενος συνάδελφος ο κ. Παπαδόπουλος, θα θέλαμε η Ελληνική Πολιτεία να βοηθήσει έμπρακτα τους Ελληνορθόδοξους της Συρίας, οι οποίοι αυτή τη στιγμή δέχονται επίθεση από τους τζιχαντιστές και ειδικά – δεν το είπα για να με χειροκροτήσετε – ειδικά τον Μητροπολίτη Χαλεπίου, τον κ. Εφραίμ, ο οποίος μάλιστα τυγχάνει να είναι και απόφοιτος Θεολογικής Σχολής του Πανεπιστήμιου Αθηνών, μας συνδέεται με την Ελλάδα, αυτός ο άνθρωπος. Θα πρέπει να τους βοηθήσουμε εμπράκτως, αυτοί οι άνθρωποι είναι αδελφοί μας και πρέπει να τους βοηθήσουμε. Αυτά είχα να πω, ευχαριστώ πάρα πολύ.

Τώρα θα μπω στο νομοσχέδιο. Το συγκεκριμένο νομοσχέδιο, αφορά στην ενσωμάτωση μιας Οδηγίας που έχει ως αντικείμενο - το είπαμε και από τις προηγούμενες εισηγήσεις μας - την επαρκή θέσπιση κατώτατων μισθών, με σκοπό την αξιοπρεπή διαβίωση εργαζομένων και κυρίως, τη γενίκευση με την επέκταση του ωραρίου εργασίας. Η συζήτηση για το συγκεκριμένο νομοσχέδιο, γίνεται σε μια περίοδο όπου είναι γενικώς παραδεκτό ότι ο κατώτατος μισθός σήμερα στην Ελλάδα, τα 830 ευρώ, δεν επαρκεί για την αξιοπρεπή διαβίωση των εργαζομένων, οι οποίοι πλήττονται από την ακρίβεια, πλήττονται από το υψηλό κόστος ζωής και δεν μπορούν να επιβιώσουν.

 Πρώτον, είχα πει και σε πρωτολογία μου, ότι 1 χρόνο πριν, περίπου τέτοια εποχή, όταν ο κ. Θεοχάρης είχε πει πως σήμερα το 2023, ο κατώτατος έφτασε στα επίπεδα του 2009, είχα απαντήσει ότι μπορεί να έφτασε πράγματι, στα επίπεδα του 2009, όμως το κόστος ζωής είναι πολύ υψηλότερο από το 2009. Επομένως, μόνος του δεν επαρκεί ο κατώτερος μισθός.

Δεύτερον, συλλογικές συμβάσεις εργασίας. Το είπαν και άλλοι συνάδελφοι, το λέμε κι εμείς, δυστυχώς σήμερα η κάλυψη είναι μόλις στο 26%, είμαστε σε δεύτερη χειρότερη θέση στην Ευρωπαϊκή Ένωση μετά την Πολωνία και δυστυχώς, έχει επακολουθήσει και αυτό μπορεί να το τονίσουμε η μνημονιακή καταιγίδα μιας 10ετίας. Κατά την οποία παραβιάστηκαν εργασιακά δικαιώματα, περικόπηκαν μισθοί, διαλύθηκε ο κοινωνικός ιστός και πάρα πολλοί έφυγαν στο εξωτερικό. Για εμάς, λοιπόν, είναι απαράδεκτο και είναι πάρα πολύ σημαντικό να αποκατασταθεί αυτή εδώ, η κατάσταση και κυρίως ο Έλληνας και η Ελληνίδα να έχουν πλέον μια ασφάλεια και ένα αξιοπρεπές επίπεδο διαβίωσης στην συνεργασία τους, να μην χρειάζεται να φυτοζωούν. Είναι εξαιρετικά σημαντικό για εμάς.

 Τώρα το θέμα είναι πώς και με ποιον τρόπο εφαρμόστηκε, αρμόστηκε η Οδηγία πως ενσωματώθηκε στο δικό μας Δίκαιο. Κατά την άποψή μας, υπάρχουν κάποια προβλήματα. Πρώτα απ’ όλα να πω, ότι μιλάει το νομοσχέδιο για Εθνικό Σχέδιο Δράσης, το οποίο θα προκύπτει έπειτα από διαβουλεύσεις με τους κοινωνικούς εταίρους. Εάν, όμως, κάποιος δει το νομοσχέδιο, θα δει ότι, οι κοινωνικοί εταίροι απλώς λένε κάποια γνωμοδότηση από επίπεδο διαβουλεύσεων, όμως δεν είναι δεσμευτική η γνώμη τους.

 Βέβαια, το πιο σημαντικό, βλέποντας και την αντίθεση που υπάρχει μεταξύ των κοινωνικών εταίρων και του Υπουργείου, δεν ξέρω κατά πόσον θα μπορέσει να καταλήξει σε κάποια διαβούλευση και σε κάποιο αποτέλεσμα. Αυτό είναι ένα μεγάλο ερωτηματικό, το οποίο αφήνει κενό το νομοσχέδιο σας και το Εθνικό Σχέδιο Δράσης, το οποίο εδώ και καιρό είναι ασαφές και αόριστο, δεν ξέρω πως θα υλοποιηθεί στην πράξη.

 Επίσης, η αναπροσαρμογή κατωτάτου μισθού, έγινε με βάση έναν αλγόριθμο που εισήχθη από τη Γαλλία, όμως εξαρτάται αυτός ο αλγόριθμος σε κάποιους παράγοντες, κάποιες παραμέτρους που δεν έχουν ακόμα προσδιοριστεί. Είναι για μας, πάρα πολύ σημαντικό.

 Επιπλέον, να πω, πως η αναπροσαρμογή του κατώτατου μισθού για τα επόμενα έτη θα καθορίζεται με μια σειρά από αστάθμητους παράγοντες, όπως για παράδειγμα η ύφεση, η αύξηση του ποσοστού της ανεργίας, το γεγονός το αν μπορεί να το αντέξει η δημοσιονομική κατάσταση της χώρας, έκθετες περιστάσεις που δεν ξέρουμε ποιες είναι αυτές εδώ. Γενικώς υπάρχουν πάρα πολλοί αστερίσκοι που ενδεχομένως στο μέλλον, να αφήσουν μια κυβέρνηση, αν υπάρχει θέμα δημοσιονομικό να πει, ότι δεν υπάρχει αναπροσαρμογή ενδεχομένως, δεν υπάρχει και μείωση, δεν ξέρουμε τι θα γίνει. Όταν θέτεις κάποιους αστάθμητους παράγοντες το πρόβλημα είναι, τι θα συμβεί σε περίπτωση που κάποιος από αυτούς τους αστάθμητους παράγοντες συμβεί, θα λάβει χώρα.

Για εμάς, είναι πάρα πολύ σημαντικό, υπάρχει μια αβεβαιότητα για τα επόμενα χρόνια τι θα συμβεί, καθώς όπως, γνωρίζουμε δημοσιονομικά η κατάσταση είναι πάρα πολύ ρευστή, είναι πάρα πολύ άσχημη και κυρίως, πάρα πολλοί εξωτερικοί παράγοντες που δεν ξέρουμε τι θα συμβεί στο μέλλον μας. Είναι πάρα πολύ σημαντικό για εμάς.

Επίσης να πω, ότι επαφίεται η τήρηση του νομοσχεδίου και η επιτήρηση της εφαρμογής της Οδηγίας, στο Σώμα Επιθεώρησης Εργασίας. Είχα πει και στην προηγούμενη εισήγησή μου και το είχα θέσει στο Υπουργείο και θα θέσω και ερώτηση, πως δυστυχώς το Σώμα Επιθεώρησης Εργασίας - το ακούσαμε και από τους φορείς - είναι υποστελεχωμένο και δεν ξέρω κατά πόσον θα μπορέσει να επιτελέσει το καθήκον του. Μάλιστα με προβλημάτισε περισσότερο, όταν άκουσα και την επικεφαλής του ΣΕΠΕ να λέει, ότι σε πολλές περιπτώσεις οι εργαζόμενοι του ΣΕΠΕ δέχονται επιθέσεις από εργοδότες και δεν υπάρχει η απαραίτητη νομική προστασία. Είναι δύο ζητήματα για τα οποία θα πρέπει να επιληφθεί το Υπουργείο, διότι ξέρετε, το ΣΕΠΕ είναι το μοναδικό καταφύγιο του εργαζόμενου στην εργοδοτική αυθαιρεσία, οπότε αν δεν μπορεί να βοηθήσει και είναι υποστελεχωμένο, για μένα υπάρχει πρόβλημα βασικά.

Τέλος, ένα άλλο ζήτημα που ήθελα να θίξω, είναι το γεγονός, ότι ακόμα και σήμερα, παρά το ότι μιλάμε για αναπροσαρμογή και μιλάμε για ισότητα μεταξύ των μισθών του δημοσίου και του ιδιωτικού τομέα, στο Δημόσιο δεν έχει δοθεί ακόμα ο 13ος και ο 14ος μισθός. Παρά το γεγονός ότι, όπως λένε όλοι, έχουμε βγει από τα μνημόνια και δεν ξέρω για ποιο λόγο ενώ έχουμε βγει, ακόμα και σήμερα, δεν επανέρχονται τα πράγματα στην πρότερη κατάσταση και τελικώς αναρωτιέμαι, αν βγήκαμε από τα μνημόνια ή όχι ή το είπαμε μόνο στα λόγια και στην πράξη εφαρμόζονται ακόμα οι μνημονιακοί νόμοι; Δεν μπορεί, ξέρετε, να μιλάμε για έξοδο από τα μνημόνια και την ίδια στιγμή να συνεχίσουμε να εφαρμόζουμε τις αδικίες των μνημονίων.

Αυτό πρέπει κάποια στιγμή να λήξει, εάν θέλουμε εμπράκτως να δείξουμε ότι βγήκαμε από τα μνημόνια και επιπλέων δεν εξαρτιόμαστε από κανέναν, θα πρέπει να αποκαταστήσουμε και τους δημοσίους υπαλλήλους, να υπάρχει μια πλήρης ισότητα και όχι να υπάρχει μια άνιση μεταχείριση. Αυτό το λέω και δεν είμαι δημόσιος υπάλληλος, όμως για μένα προσωπικώς, δεν μπορείς στον ιδιωτικό τομέα να δίνεται ο 13ος και ο 14ος μισθός και όχι στο Δημόσιο. Αυτό για μένα είναι μια ανισότητα.

Σε γενικές γραμμές, θεωρώ πως το παρών νομοσχέδιο δεν ενσωματώνει πλήρως την Οδηγία και με τον κατάλληλο τρόπο, αφήνει πάρα πολλά κενά και δεν ξέρω κατά πόσον, θα μπορέσει να υλοποιήσει το σκοπό για τον οποίον ευαγγελίζεται. Πολύ φοβάμαι, ότι με τον τρόπο τον οποίο υλοποιείται και εναρμονίζεται η Οδηγία στο δικό μας Δίκαιο, θα αφήσει πάρα πολλά κενά και δεν θα μπορέσει να επιτελέσει τον σκοπό της και δεν ξέρω κατά πόσο, θα αυξήσουν τις συλλογικές συμβάσεις εργασίας και δεν ξέρω κατά πόσο, θα μπορέσουμε να έχουμε τον κατώτατο μισθό που αρμόζει στους Έλληνες για να μπορούν να ζουν αξιοπρεπώς. Για αυτό, λοιπόν, τον λόγο, εμείς επιφυλασσόμαστε μεν, όμως διατυπώνουμε τις επιφυλάξεις μας και θέλαμε το Υπουργείο να κάνει κάποιες νομοθετικές βελτιώσεις ώστε να ενσωματώσει την Οδηγία όπως πρέπει. Αυτά είχα να πω, σας ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον κ. Δημητριάδη και τον λόγο έχει τώρα ο κ. Παπαθανάσης.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Ευχαριστώ. Κύριε, Πρόεδρε, κυρίες και κύριοι συνάδελφοι, η αποτελεσματική πρόσβαση στον κατώτατο μισθό και η ενίσχυση των συλλογικών διαπραγματεύσεων είναι οι κεντρικοί άξονες της προτεινόμενης μεταρρύθμισης. Πρώτα από όλα, θα ήθελα να αναφερθώ, επειδή έγινε εισήγηση από τους Ειδικούς Αγορητές του ΠΑΣΟΚ και του ΣΥ.ΡΙΖ.Α.. Ως προς τη στάση των βουλευτών του ΠΑΣΟΚ πραγματικά απορώ, διότι ο προτεινόμενος τρόπος καθορισμού του κατώτατου μισθού αποτελεί ασπίδα προστασίας για όλους, ενώ προστατεύει το σύνολο της κοινωνίας. Η προβλεψιμότητα ως προς τη μελλοντική πορεία του κατώτατου μισθού, βοηθάει στη μείωση της αβεβαιότητας των εργαζομένων και των εργοδοτών και κατά συνέπεια, στηρίζει, αφενός τον οικογενειακό προγραμματισμό των εργαζομένων και αφετέρου τη λειτουργία των επιχειρήσεων, ενώ ευνοεί τις επενδύσεις, την οικονομική ανάπτυξη και την κοινωνική συνοχή.

Ο μαθηματικός τύπος διασφαλίζει, ότι οι αποφάσεις λαμβάνονται με γνώμονα την πραγματική κατάσταση της οικονομίας και τις ανάγκες των εργαζομένων, προάγοντας έτσι μια δίκαιη και βιώσιμη πολιτική μισθών. Σημειώνεται, ότι στα 22 από τα 27 κράτη-μέλη, ο κατώτατος μισθός θεσπίζεται νομοθετικά, ενώ μόνο σε 5 χώρες ορίζεται με συλλογικές διαπραγματεύσεις, σε κλαδικό κυρίως επίπεδο, όπως η Αυστρία, η Δανία, η Ιταλία, η Φινλανδία και η Σουηδία.

Το σχέδιο δράσης που προβλέπει το νομοσχέδιο καταρτίζεται μετά από εκτενή διαβούλευση με τους κοινωνικούς εταίρους και είναι αυτό που ζητάτε αλλά δεν ψηφίζετε ποτέ. Συνεχίζετε με συνέπεια την πολιτική του ΣΥ.ΡΙΖ.Α., την πολιτική των «όχι» και επειδή δεν βλέπω κάποιον εκπρόσωπο του ΠΑΣΟΚ θα ήθελα να τους υπενθυμίσω, επειδή αναφέρθηκαν και στη «μελέτη Πισσαρίδη», ότι η κυρία Διαμαντοπούλου είναι αυτή που είπε ότι έχει πάρα πολλά θετικά πράγματα η «έκθεση Πισσαρίδη» και μάλιστα η Κυβέρνηση η δική μας δεν τα υλοποίησε, «τα έβαλε στην άκρη», όπως είπε χαρακτηριστικά ο κ. Χρηστίδης.

Όσον αφορά στους συναδέλφους του ΣΥΡΙΖΑ, η κυβέρνηση απεμπολεί τον ρόλο του ρυθμιστή, δηλαδή η νέα διαδικασία επί της ουσίας μια αυτόματη αναπροσαρμογή του κατώτατου μισθού βάσει αντικειμενικών μεγεθών της οικονομίας, πληθωρισμός, ακρίβεια, παραγωγικότητα και μάλιστα λαμβάνοντας υπόψη το 20% της χαμηλότερης εισοδηματικής κατανομής νοικοκυριών. Ο προτεινόμενος τρόπος στεγανοποιεί την διαδικασία καθορισμού του κατώτατου μισθού από την οποιαδήποτε πολιτική εξέλιξη, διασφαλίζοντας σταθερότητα των εισοδημάτων. Όσοι αμείβονται με κατώτατο μισθό κατ’ ελάχιστον θα διατηρούν στο ακέραιο την αγοραστική τους δύναμη, ενώ εφόσον αυξάνεται ο πληθωρισμός και η παραγωγικότητα της οικονομίας θα την αυξάνουν.

Προβλέπεται ρητά, ότι ο κατώτατος μισθός δεν μπορεί να μειωθεί. Άρα, σχήμα οξύμωρο μόνιμα να καταψηφίζεται, αλλά μας έχετε συνηθίσει. Ούτε τις αυξήσεις που έχουν δοθεί μέχρι σήμερα από την κυβέρνηση αυτή δεν αναγνωρίζετε. Γι’ αυτό, όμως, να ξέρετε είστε αποκομμένοι από την κοινωνία και γι’ αυτό ακολουθείτε συνεχώς πτωτική πορεία, όπως δείχνουν και όλες οι δημοσκοπήσεις. Σκοπός και αντικείμενο του νομοσχεδίου είναι ο νέος τρόπος υπολογισμού του κατώτατου μισθού. Το νομοσχέδιο ενσωματώνει μαθηματική φόρμουλα, η οποία λαμβάνει υπόψη τον πληθωρισμό και την αύξηση της παραγωγικότητας της ελληνικής οικονομίας. Η προσαρμογή θα γίνεται αυτομάτως από το 2027, εξασφαλίζοντας την επάρκεια και την αγοραστική δύναμη των χαμηλόμισθων εργαζομένων.

Το σχέδιο νόμου του Υπουργείου Εργασίας και Κοινωνικής Ασφάλισης ενσωματώνει την Οδηγία 2022/2041 σχετικά με τους επαρκείς κατώτατους μισθούς στην Ευρωπαϊκή Ένωση. Η πλειοψηφία των κρατών - μελών της Ευρωπαϊκής Ένωσης, 22 από τις 27, έχουν νομοθετικά κατοχυρωμένο κατώτατο μισθό. Πρόκειται για νομοθέτημα με αμιγώς κοινωνικό πρόσημο, που εξασφαλίζει για κάθε εργαζόμενο μια ασπίδα προστασίας, μια ελάχιστη αμοιβή, η οποία θα βαίνει μόνο αυξανόμενη με ρητή απαγόρευση οποιασδήποτε μείωσης και με στόχο την προστασία των εργαζομένων και την αναπτυξιακή ώθηση παραγωγικότητας της οικονομίας.

Το νομοσχέδιο αυτό έρχεται και χτίζει πάνω στην υφιστάμενη κατάσταση. Ο κατώτατος μισθός ξεκίνησε από τα 650 ευρώ αν δεν το γνωρίζετε, το 2019. Σήμερα είναι στα 830 με στόχο το 2027 τα 950 και αυτό βέβαια σηματοδοτεί και αύξηση της τάξης του 46% για το κατώτερο μισθό από το 2019. Ταυτόχρονα, ο κατώτατος μισθός συμπαρασύρει και το μέσο μισθό από 1.036 ευρώ το 2019 στα 1.500 το 2027. Εξάλλου και οι ασφαλιστικές εισφορές ήταν στο 40,5% και πλέον σήμερα μιλάμε για μείωση κατά 5,5 μονάδες των ασφαλιστικών εισφορών από το 2019 μέχρι σήμερα, έτσι ώστε να τονώσουμε έτι περαιτέρω την απασχόληση. Έτσι ενισχύεται περαιτέρω η υγιής επιχειρηματικότητα. Αν συμπεριλάβουμε και τη μείωση 50 φόρων την πρώτη τετραετία, 10 την περσινή χρονιά και 12 τη φετινή χρονιά αντιλαμβανόμαστε την κατεύθυνση που έχουμε ως κυβέρνηση, στήριξη των εργαζομένων και αύξηση του διαθέσιμου εισοδήματος για τους πολίτες.

Η Ευρωπαϊκή Οδηγία, λοιπόν, που καλούμαστε να ενσωματώσουμε στο εθνικό δίκαιο, αποσκοπεί στη βελτίωση των συνθηκών διαβίωσης και εργασίας των εργαζομένων στα κράτη μέλη της Ευρωπαϊκής Ένωσης και έρχεται να θεσπίσει μια ασπίδα προστασίας για όλους τους εργαζόμενους ανεξαιρέτως. Το νομοσχέδιο, λοιπόν, περιλαμβάνει δύο κύριους άξονες. Ο πρώτος άξονας έχει να κάνει με τα κριτήρια και τις διαδικασίες για τον καθορισμό και την επικαιροποίηση του νόμιμου κατώτατου μισθού. Ο δεύτερος άξονας έχει να κάνει με το πώς μπορούμε να ενισχύσουμε τις συλλογικές διαπραγματεύσεις, τη σύναψη συλλογικών συμβάσεων εργασίας.

Το πρώτο στοιχείο, λοιπόν, είναι ο δείκτης τιμών καταναλωτή για το 20% της χαμηλότερης εισοδηματικής κατηγορίας, άρα επί της ουσίας η ακρίβεια όπως αυτή επηρεάζει το καλάθι του χαμηλότερου 20% της εισοδηματικής κατηγορίας της χώρας. Αυτό είναι το πρώτο οικονομικό στοιχείο. Το δεύτερο στοιχείο είναι η μεταβολή του γενικού δείκτη μισθών, δηλαδή το πόσο αυξάνει η παραγωγικότητα της ελληνικής οικονομίας. Άρα δύο δείκτες, οι οποίοι λαμβάνονται υπόψη. Να τονίσουμε δε ρητά και πάλι, ότι ο κατώτατος μισθός δεν μπορεί να μειώνεται.

Οι καινοτομίες του νομοσχέδιου είναι τέσσερις. Η πρώτη, ότι ο καθορισμός του κατώτατου μισθού προκύπτει από αντικειμενικά πραγματικά οικονομικά στοιχεία, εν προκειμένω την ακρίβεια και δη αυτή που αγγίζει το 20% της χαμηλότερης εισοδηματικής κατηγορίας για την αύξηση παραγωγικότητας της ελληνικής οικονομίας. Με αυτόν τον τρόπο, ο στόχος είναι να καλύπτεται ακριβώς ο πληθωρισμός και να διατηρούν οι εργαζόμενοι την αγοραστική τους δύναμη. Ταυτόχρονα, ο εργαζόμενος μπορεί να καρπωθεί τα θετικά της αύξησης της παραγωγικότητας της ελληνικής οικονομίας.

Καινοτομία δεύτερη, για πρώτη φορά κατώτατος μισθός επεκτείνεται και στο δημόσιο τομέα. Καλύπτει όλους τους εργαζόμενους του δημοσίου. Έτσι θα υπάρχει ένας κατώτατος μισθός για όλους. Καινοτομία τρίτη, η πρόβλεψη ότι ο κατώτατος μισθός δεν μπορεί επουδενί να μειωθεί και τέταρτη καινοτομία για τον καθορισμό αξιοποιούνται στοιχεία της ΕΛΣΤΑΤ, οικονομικά στοιχεία δηλαδή αντικειμενικά με διαφάνεια της διαδικασίας και συνολική εμπιστοσύνη στο σύστημα. Το χρέος της πολιτείας είναι να καθορίσει μια ασπίδα προστασίας για όλους και να διασφαλίζει αυτό που λέμε επαρκείς κατώτατοι μισθοί για κάθε εργαζόμενο και κάθε εργαζόμενη.

Συμπερασματικά, η εκτίμησή μου είναι πως το παρόν νομοσχέδιο συνιστά μία σημαντική μεταρρύθμιση, που θα ενισχύσει την κοινωνική δικαιοσύνη και θα στηρίξει την ανάπτυξη. Οι κοινωνικοί εταίροι έχουν τη δυνατότητα να εκφράσουν τις απόψεις τους και να γίνει σημαντική η διαβούλευση και να συμμετάσχουν ενεργά στη διαδικασία αυτή. Ενισχύει την ασφάλεια για τους εργαζόμενους, καθώς προβλέπεται ότι ο κατώτατος μισθός δεν μπορεί να μειωθεί. Το ύψος του κατώτατου μισθού συνδέεται με τα πραγματικά οικονομικά μεγέθη, βασίζεται σε αντικειμενικά δεδομένα όπως της ΕΛΣΤΑΤ και συμπεριλαμβάνει και το δημόσιο τομέα, ώστε εφεξής για πρώτη φορά οι δημόσιοι υπάλληλοι να προστατεύονται από τον κατώτατο μισθό και να λαμβάνουν την εκάστοτε ονομαστική αύξηση του κατώτατου μισθού.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε. Θέλω μόνο να τοποθετηθώ με διάφορα που ακούστηκαν. Κυρίως θέλω εξ αρχής να θίξω ένα πράγμα και για όσους παρακολουθούν έχει ενδιαφέρον. Αν υποθέσουμε ότι δύο κοινωνικές πολιτικές γίναν τα τελευταία δέκα χρόνια, η μία ήταν η θέσπιση από τη ΝΔ την περίοδο 2012 - 2013 του ελάχιστου εγγυημένου εισοδήματος και προφανώς σωστά ο ΣΥΡΙΖΑ μετά στην διακυβέρνηση, όπως θα το έκανε και η κυβέρνηση της ΝΔ απλά έχασε στις εκλογές, το έκανε για όλους τους πολίτες.

Το δεύτερο είναι η νομοθέτηση όσον αφορά στον κατώτατο μισθό. Θέλω να σας κάνω κοινωνούς, προφανώς πολλοί από εσάς το γνωρίζετε, ξέρετε πόσοι συμπολίτες μας, που δεν έχουν τις δεξιότητες, λαμβάνουν αυτή τη στιγμή τον κατώτατο μισθό; Πόσοι συμπολίτες μας που δουλεύουν σε υπνωτήρια αστέγων, πόσοι συμπολίτες μας από την κοινότητα των Ρομά, πόσοι συμπολίτες μας δουλεύουν σε δομές ατόμων με αναπηρία, την ώρα που υπήρχε ενδεχομένως μια φυγή αυτών των ανθρώπων, γιατί τα λεφτά ήταν πολύ λίγα, η αύξηση του κατώτατου μισθού ήρθε ακόμα περισσότερο να ενισχύσει την παροχή υπηρεσιών σε αυτούς τους ανθρώπους. Οπότε νομίζω ότι το νομοθέτημα, μέσω της Ευρωπαϊκής Οδηγίας, δίνει και ποια είναι η προσέγγιση στην επόμενη ημέρα.

Όλα αυτά ξέρετε, κυρίες και κύριοι συνάδελφοι, συνεπάγονται πάντα με βάση την οικονομική ανάπτυξη της χώρας. Και προφανώς θέλουμε καλύτερους μισθούς. Κατηγορούμαστε ως κυβέρνηση ότι έχουμε ακρίβεια, κ.λπ.. Όταν αυξάνεται ο κατώτατος μισθός κατηγορούμαστε γιατί δεν τον έχουμε αυξήσει περισσότερο. Κατηγορούμαστε από αυτούς οι οποίοι δεν έκαναν σχεδόν καμία προσπάθεια. Νομίζω ότι στο τέλος της ημέρας, όπως και οι πολιτικοί είναι αμείλικτοι, έτσι και οι αριθμοί, πρέπει να δούμε τα ποσοστά της ανεργίας που ήταν και πώς είναι. Ξέρετε η ανεργία επί ΝΔ δεν έπεσε επειδή ήρθε ένα μαγικό ραβδί.

Θέλω να αναφερθώ, δεν ξέρω αν έχει ειπωθεί πριν, χθες βγήκε ένα πρόγραμμα της αρμόδιας Υπουργού, της κυρίας Κεραμέως, με το Υπουργείο Οικονομικών, για 18 μήνες για άτομα με αναπηρία να μπορούν να δουλέψουν σε δήμους. Από την άλλη είμαστε, το είπα και πριν στην Ολομέλεια, η μοναδική χώρα στην Ε.Ε. που έχει βγάλει ειδική προκήρυξη για άτομα με αναπηρία, που δεν έχει σχέση η προκήρυξη σε σχέση με τις άλλες προκηρύξεις επί του γενικού πληθυσμού που το ποσοστό συμμετοχής τους είναι το 10%. Μόνο έτσι μπορούμε να βοηθήσουμε και να κάνουμε ενεργητικές πολιτικές. Και προφανώς την ίδια στιγμή ερχόμαστε και αυξάνουμε και τα επιδόματα των ατόμων με αναπηρία, τα οποία για 10, 12 χρόνια δεν είχαν ουδέποτε συζητηθεί να αυξηθούν. Νομίζω ότι αυτό στο τέλος της ημέρας είναι που διαχωρίζει τις δικές μας πολιτικές. Είναι αυτό που τελικά προσλαμβάνουν τα άτομα με αναπηρία.

 Θα σας φέρω δύο παραδείγματα, τα οποία θα δείτε πως ο συνδυασμός συμπεριληπτικών πολιτικών, αλλά και συνεργασίας υπουργείων, φέρνει ακόμη ένα μεγαλύτερο αποτέλεσμα. Μιλάμε όλοι, και σωστά μιλάμε, για τον θεσμό του προσωπικού βοηθού και χαίρομαι που είμαι ένας από αυτούς που τον εισήγαγε. Ξεχνάμε να μιλήσουμε ότι αυτή τη στιγμή 1.600 συμπολίτες μας δουλεύουν ως προσωπικοί βοηθοί. Δηλαδή, η κυβέρνηση έκανε ακόμη ένα επάγγελμα που δεν υπήρχε στην αγορά.

Νομίζω, και το έχω πει κυρία Υπουργέ, η επόμενη πρόκληση είναι η υποστηριζόμενη εργασία. Εκεί θα είναι η μεγάλη τομή της χώρας για τα άτομα με αναπηρία, τα οποία άτομα με νοητική στέρηση και στο φάσμα του αυτισμού και σύνδρομο down, θα μπορούν στο κομμάτι της ημιαπασχόλησης, μέσω της υποστηριζόμενης εργασίας, να είναι πλέον ορατά με ίδιες υποχρεώσεις και δικαιώματα όπως οι υπόλοιποι. Νομίζω ότι αυτό είναι το στοίχημα της επόμενης μέρας. Άρα, η αύξηση και η διαδικασία που εισάγει με τον αλγόριθμο του κατώτατου μισθού είναι προς όφελος των πολιτών και της κοινωνίας. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ**: Ευχαριστώ, κύριε Πρόεδρε. Θα κάνω μια μικρή δήλωση και τοποθέτηση. Η Ειδική Αγορήτριά μας, λόγω κωλύματος, δεν μπόρεσε να παραβρεθεί. Η «ΠΛΕΥΣΗ ΕΛΕΥΘΕΡΙΑΣ» επιφυλάσσεται να πάρει θέση στην Ολομέλεια. Θα ήθελα μόνο να πω επιγραμματικά, ότι η Πλεύση Ελευθερίας, θεωρεί ότι οι συνθήκες εργασίας στην Ελλάδα βρίσκονται σε προβληματικό επίπεδο σε σχέση με την υπόλοιπη Ευρωπαϊκή Ένωση, ότι είμαστε στο πλευρό των εργαζομένων, ειδικά των εργαζομένων που απολύονται και ότι θα αντιμετωπίσουμε το συγκεκριμένο νομοσχέδιο μέσα από την σκοπιά της υπεράσπισης των δικαιωμάτων τους και των εισοδημάτων τους. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε πολύ, κύριε Καζαμία.

Τον λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Σας ευχαριστώ πολύ, κύριε Πρόεδρε, όπως επίσης ευχαριστώ πάρα πολύ τις συναδέλφους και τους συναδέλφους για τις τοποθετήσεις τους σε όλες αυτές τις συνεδριάσεις, σήμερα είμαστε στην τέταρτη κατά σειρά συνεδρίαση της αρμόδιας Επιτροπής της Βουλής. Θέλω να ξεκινήσω με τα ζητήματα που τέθηκαν για τα άτομα με αναπηρία, καθότι σήμερα είναι η Παγκόσμια Ημέρα των Ατόμων με Αναπηρία. Όπως ξέρετε, έκανα και μία ανακοίνωση προ ολίγου, για το νέο Πρόγραμμα της Κυβέρνησης για την επιδοτούμενη απασχόληση 1.000 (χιλίων) ατόμων με αναπηρία σε δήμους της χώρας.

Είπε ο κύριος Χρηστίδης και λυπάμαι που δεν είναι εδώ για να το ακούσει, αλλά φαντάζομαι ότι θα το διαβάσει εν συνεχεία, «υπάρχει η ανάγκη ενός Εθνικού Σχεδίου για τα άτομα με αναπηρία». Δεν ξέρω αν δεν το έχει παρακολουθήσει, η Κυβέρνηση αυτή, είναι η πρώτη που έχει εκπονήσει - έχει σχεδιάσει ένα αναλυτικό και υλοποιεί ένα Εθνικό Σχέδιο για τα άτομα με αναπηρία και το σχέδιο αυτό, έχει ήδη πάρα πολλές υλοποιημένες δράσεις. Εγώ θα σας πω ενδεικτικά μόνο, για το Υπουργείο Εργασίας.

Πρώτο παράδειγμα, διευρύνθηκε ο πίνακας μη αναστρέψιμων παθήσεων, δηλαδή για συμπολίτες μας που πάσχουν από μη αναστρέψιμες παθήσεις, να μην χρειάζεται να πηγαίνουν κάθε τόσο στα Κέντρα Πιστοποίησης Αναπηρίας για να παίρνουν πιστοποίηση, παρά να πιστοποιούνται άπαξ και να παίρνουν εφ’ όρου ζωής την παροχή. Αυτό είναι ένα παράδειγμα.

Δεύτερο παράδειγμα, εξαντλούμε μόνο τα πρόσφατα. Υπερδιπλασιάσαμε τους γιατρούς στα Κέντρα Πιστοποίησης Αναπηρίας, από περίπου 500 σε 1.200. Πριν από έναν μήνα ήταν 500 και τώρα είναι 1.200. Αυτό, προφανώς, συμβάλλει σημαντικά στην επιτάχυνση της διαδικασίας έκδοσης πιστοποιητικών αναπηρίας και βελτιώνει την εξυπηρέτηση των ατόμων με αναπηρία. Τρίτον, δόθηκε σε ασθενείς με σοβαρές παθήσεις η δυνατότητα για κατ’ οίκον διανομή φαρμάκων υψηλού κόστους. Τέταρτον, ξεκίνησε Πρόγραμμα κατ’ οίκον νοσηλείας για ασθενείς με σοβαρές παθήσεις.

Πέμπτο, προκηρύχθηκαν 1.592 δύο θέσεις στο δημόσιο για άτομα με αναπηρία πάνω από ένα συγκεκριμένο βαθμό. Έκτο. Αυξήθηκε η μοριοδότηση για τη μεταγραφή αδερφών παιδιών με αναπηρία 67% και άνω σε ΑΕΙ στον τόπο κατοικίας της οικογένειας. Έβδομο, ενεργοποιήθηκε για πρώτη φορά η δυνατότητα επιστολικής ψήφου, που κατεξοχήν μπορεί να στηρίξει άτομα με αναπηρία που έχουν δυσκολία μετακίνησης, που δεν μπορούν να ασκήσουν το δημοκρατικό δικαίωμα της ψήφου, χωρίς αυτό, να αναιρεί την προσπάθεια μας για πλήρη προσβασιμότητα πάντοτε των εκλογικών κέντρων.

Έρχομαι σε ένα ειδικό σημείο και σημείωσα τα λόγια της κυρίας Φωτίου, «οι πολιτικές της Κυβέρνησης εμποδίζουν τα ΑμεΑ», είπατε. Κυρία Φωτίου, πριν από μία εβδομάδα έφερα στη Βουλή μία διάταξη, προκειμένου να άρουμε ένα παράδοξο. Ποιο ήταν το παράδοξο; Ένας δικαιούχος σύνταξης αναπηρίας, να μην χρειάζεται να διακόψει την απασχόλησή του, για να λάβει τη σύνταξη αναπηρίας. Γιατί; Γιατί δεν θέλουμε τα άτομα αυτά να οδηγούνται στον κοινωνικό αποκλεισμό, το αντίθετο, θέλουμε τη συμπερίληψη. Τι ψήφισε η Αντιπολίτευση σε αυτή τη διάταξη; Η Νέα Αριστερά να σας πω τι ψήφισε; Όχι. Ένα μεγαλοπρεπές όχι, ψήφισε η Νέα Αριστερά. Άρα, θέλουμε τα άτομα με αναπηρία, σε κοινωνικό αποκλεισμό. Κανένα Κόμμα της Αντιπολίτευσης δεν υπερψήφισε τη συγκεκριμένη διάταξη, που ξαναλέω, τι λέει αυτή η διάταξη;

Λέει, ότι «αν είσαι δικαιούχος σύνταξης αναπηρίας, να μην είναι προϋπόθεση να διακόψεις την εργασία σου για να τη λάβεις». Αυτά, περί δηλώσεων περί πολιτικής της Κυβέρνησης που εμποδίζουν τα ΑμεΑ. Έρχομαι τώρα, ειδικότερα στα θέματα που έθεσαν οι Ειδικοί Αγορητές. Ξεκινώ με το ΠΑΣΟΚ, με τον κύριο Χρηστίδη. Ο κύριος Χρηστίδης, είπε επί λέξη, «δεν είδαμε τον εξαντλητικό διάλογο». Εγώ, κύριε Χρηστίδη, δεν θέλω να μιλήσω εγώ, θα μιλήσουν οι φορείς και θέλω να σας διαβάσω από τα πρακτικά, τι είπαν οι φορείς. ΣΕΤΕ, παράδειγμα. «Σε σχέση με το τελευταίο ερώτημα, η διαβούλευση που προηγήθηκε της σημερινής συνεδρίασης και ούτω καθεξής, από πλευράς ΣΕΤΕ θα πρέπει να σας πω ότι ένας υποδειγματικός διάλογος».

Συνεχίζει, «εξαιρετικός ο τρόπος με τον οποίο διαβουλευθήκαμε με το Υπουργείο, με εκπροσώπηση πολυπληθή επισκέφθηκε την Υπουργό και τους συνεργάτες της». «Ανταλλάξαμε απόψεις, εκφραστήκαμε». Η ΕΣΕΕ. Θέλω να τελειώσω, με το πώς το Υπουργείο μας αντιμετώπισε. «το Υπουργείο μας κάλεσε όλους να πούμε τη γνώμη μας στο πόρισμα της Επιτροπής και στο θέμα αυτό δεν έχουμε απολύτως κανένα παράπονο».

 Ο ΣΒΕ, απαντά μάλιστα σε εσάς, κύριε Χρηστίδη προσωπικά, αναφέρουν τα πρακτικά: «Κύριε Χρηστίδη όσον αφορά στη διαβούλευση η διαβούλευση ήταν πλήρης, εκτενής πάνω από δυόμισι ώρες και απόλυτα ειλικρινής και νομίζω ότι ελήφθησαν υπόψη τα περισσότερα απ’ αυτά τα οποία αναφέραμε». Να συνεχίσω; Αυτός είναι ο διάλογος που θεωρεί η αξιωματική αντιπολίτευση ότι δεν ήταν εξαντλητικός; Άρα, αμφισβητείτε τους ίδιους τους φορείς που ήρθαν εδώ και σας απάντησαν προσωπικά και σας είπαν πολύ συγκεκριμένα. Συνεχίζω. Είπε ο κ. Χρηστίδης: «Οι ελληνικοί δείκτες είναι στον πάτο της Ευρώπης». Μάλιστα.

Μιλάμε εδώ για τον κατώτατο μισθό; Μιλάμε για τον κατώτατο μισθό. Που βρίσκεται ο κατώτατος μισθός; Ορίστε για τα πρακτικά -να το καταθέσω κιόλας- ο κατώτατος μισθός σύμφωνα με τα στοιχεία του ΟΟΣΑ η Ελλάδα είναι στη μέση, στην 11η θέση. Είναι ο πάτος; Όχι. Είναι η καλύτερη θέση; Όχι. Θα θέλαμε να είμαστε υψηλότερα; Βεβαίως και θα προσπαθούμε διαρκώς να είμαστε υψηλότερα, αλλά αυτή είναι η πραγματικότητα. Δεν είναι ο πάτος και καλό είναι κ. Χρηστίδη να μη λαϊκίζουμε με ανακριβή στοιχεία.

Πάμε να δούμε τα της φόρμουλας και αυτά που είπε ο κ. Χρηστίδης. Πάμε να τα δούμε αναλυτικά γιατί ο κ. Χρηστίδης τις τελευταίες μέρες είχε αλλάξει ουκ ολίγες θέσεις. Τον άκουσα τις προάλλες σε μια συνέντευξη στην τηλεόραση να λέει ότι μόνο η Γαλλία έχει αλγόριθμο. Ο κ. Χρηστίδης το είπε. Αυτό, όμως, είναι ανακριβές και είναι ανακριβές διότι ο ίδιος ο κ. Χρηστίδης διέψευσε σήμερα τον εαυτό του -ο ίδιος- καθότι αναφέρθηκε σε πολλές χώρες που έχουν αλγόριθμο και έχει δίκιο διότι είναι πολλές οι χώρες εκείνες που έχουν αλγόριθμο.

Επειδή αναφερθήκατε ειδικά στην Γαλλική φόρμουλα, ξέρετε γιατί υπάρχει μία συζήτηση στη Γαλλία σε σχέση με γαλλική φόρμουλα; Γιατί λένε κάποιοι ότι παραδίνει μεγάλες αυξήσεις. Αυτή είναι η κριτική που ακούγεται σε σχέση με τη γαλλική φόρμουλα. Μάλιστα, πρέπει να λάβουμε υπόψη μας και το εξής: ότι η ελληνική φόρμουλα στην παραλλαγή της γιατί σας είπα και σας το είπα εξαρχής αυτό ότι σε ένα σημείο αποκλίνει από τη γαλλική. Ποιο είναι αυτό;

Η γαλλική στον παράγοντα που λαμβάνει υπόψη την αύξηση παραγωγικότητας της γαλλικής οικονομίας λαμβάνει υπόψη μόνο την παραγωγικότητα στην οποία συμβάλλουν οι εργατοτεχνίτες, τα χαμηλότερα εισοδηματικά στρώματα. Η ελληνική βερσιόν της φόρμας, που εισάγουμε και συζητούμε σήμερα, λαμβάνει υπόψη συνολικά την αύξηση παραγωγικότητας όλης της ελληνικής οικονομίας. Άρα, είναι ακόμα πιο ευνοϊκή για τους εργαζόμενους. Άρα, λοιπόν, η κριτική που ασκείται στη Γαλλία είναι ότι παραδίνει μεγάλες αυξήσεις στους μισθούς και εμείς ερχόμαστε ως Ελλάδα και παρεκκλίνουμε λίγο από τη γαλλική για να την κάνουμε ακόμα πιο ευνοϊκή για τους εργαζόμενους.

Επειδή αμφισβητείτε κ. Χρηστίδη ότι υπάρχουν άλλες φόρμουλες που λαμβάνουν υπόψη τον πληθωρισμό. Να σας πω το Βέλγιο; Να σας πω το Λουξεμβούργο; Να σας πω Μάλτα; Να σας πω τη Σλοβενία; Χώρες που ακριβώς λαμβάνουν υπόψη τους πληθωριστικά στοιχεία για τη διαμόρφωση του κατώτατου μισθού. Έρχομαι τώρα στο εξής λέει ο κ. Χρηστίδης λένε και άλλοι - πραγματικά απορώ πώς αναφέρετε αυτό το παράδειγμα - μα η Γαλλία λέτε έχει 54 % κάλυψη εργαζομένων από Συλλογικές Συμβάσεις Εργασίας. Δεν υπάρχει καλύτερο παράδειγμα που υποστηρίζει αυτή τη νομοθετική πρωτοβουλία. Η Γαλλία έχει 70 χρόνια αυτόν τον αλγόριθμο και έχει πράγματι υψηλό ποσοστό κάλυψης από συλλογικές Συμβάσεις Εργασίας. Δεν υπάρχει καλύτερο παράδειγμα που να αποδεικνύει την πολιτική αυτή που εισηγείται σήμερα η Κυβέρνηση.

Ο κ. Χρηστίδης διερωτάται αν κατώτατος μισθός θα είναι επαρκής. Λέει όχι δεν θα είναι επαρκής. Γιατί; Γιατί οι τιμές λέει είναι ψηλά. Και πάλι, κύριε Χρηστίδη, δεν υπάρχει κανένα καλύτερο επιχείρημα από αυτό που λέτε εσείς ο ίδιος για την υιοθέτηση της φόρμουλας. Τι λέτε δηλαδή; Να λαμβάνουμε υπόψη τις τιμές στην αγορά για τη διαμόρφωση του κατώτατου μισθού. Αυτό λέμε εμείς. Εμείς αυτό εισηγούμαστε. Ο μέσος μισθός θα προκύπτει από τον πληθωρισμό για το χαμηλότερο 20% της εισοδηματικής κατηγορίας και από την αύξηση παραγωγικότητας της ελληνικής οικονομίας. Ακριβώς αυτό λέμε.

Εσείς τι λέτε; Τα αφήνω όλα στην άκρη, ότι πουν οι εταίροι. Αυτό λέτε εσείς. Ελεύθερες συλλογικές διαπραγματεύσεις χωρίς δίχτυ ασφαλείας. Άρα η αγωνία σας για το αν θα καλύπτει ο κατώτατος μισθός τις τιμές δεν βρίσκει απάντηση σε αυτό που λέτε εσείς. Τουναντίον, μας δίνει το καλύτερο επιχείρημα -και σας ευχαριστούμε θερμά- γιατί χρειάζεται η φόρμουλα και γιατί χρειάζεται να λαμβάνεται υπόψη ο πληθωρισμός.

Επίσης, κάτι άλλο κ. Χρηστίδη, λέτε ότι η αύξηση σύμφωνα με δημοσίευμα θα είναι 2,5 με 3%. Τέλος πάντων το αφήνω στην άκρη. Είπε η κυρία Διαμαντοπούλου προχθές και ακόμα απάντηση δεν έχουμε ακούσει καμία. Έχετε τοποθετηθεί ήδη τρεις φορές από τότε που έθεσα το ερώτημα πρώτη την προηγούμενη εβδομάδα, δεύτερη, τρίτη σήμερα η κυρία Διαμαντοπούλου είπε μπορεί να είναι πιο πάνω μπορεί να είναι πιο κάτω. Και ερωτώ, εσείς λέτε μπορεί να υπάρξει και μείωση του μισθού;

**ΠΑΥΛΟΣ ΧΡΗΣΤΙΔΗΣ (Εισηγητής της Μειοψηφίας):** Απαγορεύεται;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Η κυρία Διαμαντοπούλου, η οποία είναι υπεύθυνη πολιτικού σχεδιασμού, αν δεν κάνω λάθος, πώς βγήκε και είπε ότι μπορεί να υπάρχει και μείωση; Άρα, διαψεύδετε την κυρία Διαμαντοπούλου, την διαψεύδετε συνεπώς, την διαψεύδετε την κυρία Διαμαντοπούλου; Άρα, το ένα θέμα που μένει ανοιχτό εδώ πέρα είναι το εξής: Το ΠΑΣΟΚ λέει ελεύθερες συλλογικές συμβάσεις εργασίας, ανεξαρτήτως το που πηγαίνουν οι τιμές, ανεξαρτήτως στην οικονομία της χώρας, αδιαφορούμε για όλα αυτά. Και εγώ σας ρωτώ, γιατί σας πειράζει να υπάρχει ένα πάτωμα, κάτω από το οποίο να μην μπορεί να πέσει κανείς; Γιατί δεν θέλετε να προστατέψετε τους εργαζόμενους με αυτό το δίχτυ ασφάλειας;

Εμείς λέμε ελεύθερες συλλογικές διαπραγματεύσεις, αλλά πάνω από αυτό το δίχτυ ασφαλείας. Ξέρετε, στον κόσμο που είναι έξω, ακούγεται πάρα πολύ παράλογο το γεγονός, ότι δεν θέλετε να διασφαλίσετε αυτό το δίχτυ ασφαλείας στους εργαζομένους. Προκύπτει και το εξής ερώτημα. Ας πούμε ότι έχουμε 950 κατώτατο μισθό, όπως έχουμε σχεδιάσει εμείς συγκεκριμένα και λέμε καταργείται αυτό, παίρνουμε την πρόταση του ΠΑΣΟΚ, ελεύθερες συλλογικές διαπραγματεύσεις, αν οι ελεύθερες συλλογικές διαπραγματεύσεις έχουν τα 800, τι θα πείτε;

**ΠΑΥΛΟΣ ΧΡΗΣΤΙΔΗΣ (Εισηγητής της Μειοψηφίας):** Μπορεί να καταργηθεί;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Πριν από την υιοθέτηση του νόμου σας λέω, με βάση τη δική σας. Αν αφήναμε την πρόταση της κυβέρνησης και λέγαμε πρόταση ΠΑΣΟΚ, ελεύθερες συλλογικές διαπραγματεύσεις, και ενώ ήμασταν στα 950, οι εταίροι συμφωνούν το μάξιμουμ που μπορεί να συμφωνήσουν είναι 800. Γιατί να μην τους οδηγήσουμε σε υψηλότερο κατώτατο μισθό; Αυτό είναι το ερώτημα, ελπίζω επιτέλους στην Ολομέλεια να ακούσουμε ένα παράδειγμα. Γιατί; Γιατί το ΠΑΣΟΚ και να ανοίξω μια παρένθεση, όχι μόνο το ΠΑΣΟΚ και τα άλλα κόμματα, δεν θέλουν, αυτά που έχουν τοποθετηθεί σχετικά, δεν θέλουν να υπάρχει αυτό το δίχτυ ασφαλείας. Σε τι κάνει κακό το να υπάρχει αυτό το δίχτυ ασφαλείας;

Έρχομαι στον ΣΥΡΙΖΑ και στον κ. Καλαματιανό. Ο κ. Καλαματιανός είπε, ότι στην ακρόαση φορέων μόνο μία οργάνωση ήταν υπέρ. Πραγματικά, δεν μπορώ να καταλάβω πως λέγονται αυτά όταν υπάρχουν πρακτικά. Να διαβάσω, λοιπόν, πάλι από τα πρακτικά. Ξεκινώ, ΣΒΕ. Η προτεινόμενη ρύθμιση, δηλαδή, η δημιουργία ενός αλγόριθμου, ενός μαθηματικού τύπου ως αυτόματου μηχανισμού, είναι σαφέστατα προς τη σωστή κατεύθυνση, έχει πάρα πολλά οφέλη και το πρώτο όφελος είναι αυτό το οποίο αναφέρθηκε και προηγουμένως, ότι πλέον δεν θα υπάρχουν πολιτικά κριτήρια για τις αυξήσεις, θα υπάρχει τεχνοκρατικός τρόπος προσδιορισμού βάσει ενός συγκεκριμένου μαθηματικού τύπου, αυτό προσδίδει διαφάνεια και αντικειμενικότητα.

Πάω σε δεύτερο κοινωνικό εταίρο, στο ΣΕΒ. Καταρχήν, είμαστε θετικοί στην εισαγωγή ενός σαφούς σκηνοθετημένου μηχανισμού αυτόματης αναπροσαρμογής. Με αυτό τον τρόπο θα αποσυνδεθεί η τελική απόφαση του καθορισμού του κατώτατου μισθού από τον εκάστοτε εκλογικό κύκλο και εξωτερικές επιδράσεις.

Τρίτος κοινωνικός φορέας, ΣΕΤΕ. Θεωρούμε απαραίτητη κατά τη διαδικασία καθορισμού του κατώτατου μόνιμου μισθού, της συνεξέτασης των κύριων παραγόντων που αντανακλούν τη πορεία και τις προοπτικές της διεθνούς ανταγωνιστικότητας της χώρας μας, οι οποίοι εμπεριέχουν και τη παραγωγικότητα της εργασίας. Να συνεχίσω; Δεν μπορώ να καταλάβω πως ο ΣΥΡΙΖΑ λέει, ότι μόνο ένας φορέας ήταν λέει υπέρ. Τα πρακτικά τα ίδια τον διαψεύδουν.

Είπε πάλι ο κ. Καλαματιανός, πάλι την ίδια επιχειρηματολογία, ότι με νόμο μπορεί να αλλάξει ο νόμος. Βεβαίως με νόμο μπορεί να αλλάξει ο νόμος, αλλά εδώ υπάρχει μια ουσιώδης διαφορά, εδώ υπάρχει πλέον μία επιταγή ενωσιακού δικαίου, που λέει, ότι δεν επιτρέπεται καμία μείωση κατώτατου μισθού. Συνεπώς, η συζήτηση δεν είναι η ίδια με αυτή που γινόταν πριν από πάρα πολλά χρόνια. Είναι νέο το ενωσιακό δίκαιο το οποίο έχει διαμορφωθεί και αυτό επιβάλλει πολύ συγκεκριμένες επιταγές στα κράτη-μέλη. Για να αφήσω στην άκρη το γεγονός, ότι ο ΣΥΡΙΖΑ ως κυβέρνηση δεν άλλαξε απολύτως τίποτα για όλα αυτά τα οποία καταγγέλλει, 4,5 χρόνια στην εξουσία της χώρας δεν άλλαξε απολύτως τίποτα σε σχέση με την διαμόρφωση του κατώτατου μισθού.

Είπε, επίσης, ο κ. Καλαματιανός, ότι δεν θέλει λέει η κυβέρνηση της Ν.Δ. να έχουμε πραγματικές αυξήσεις στους μισθούς. Και εγώ ερωτώ, η αύξηση του κατώτατου μισθού, ήδη κατά 28%, προσεχώς κατά 46%, δεν θεωρούμε ότι είναι πραγματική αύξηση, δεν το θεωρούμε; Μπορεί να μας βρει ο ΣΥΡΙΖΑ άλλα κράτη-μέλη που να έχουν αυξήσει τον κατώτατο μισθό κατά σχεδόν 50%; Με πολύ μεγάλο ενδιαφέρον θα λάβουμε αυτά τα στοιχεία από τον ΣΥΡΙΖΑ.

Έρχομαι στο ΚΚΕ. Κύριε Κατσώτη, θέλω να διαβάσω δήλωση του κ. Κουτσούμπα, απλά για να μην υπάρχει αμφιβολία για τα πρακτικά, λέει, τον Μάιο του 2023, εμείς λέμε πολύ απλά το εξής, εδώ και τώρα να επανέλθει η Εθνική Γενική Συλλογική Σύμβαση, η οποία έχει καταργηθεί στην ουσία και με αφετηρία τον κατώτερο μισθό στα 850 ευρώ, αλλά με ταυτόχρονη επαναφορά των τριετιών. Η κυβέρνηση της Ν.Δ. επανάφερε πράγματι τις τριετίες και έρχεται τώρα και λέει συγκεκριμένα να υπάρχει αυτό το δίχτυ ασφαλείας στα 950 και πάνω και πάνω από αυτό να μπορούν οι εταίροι να διαπραγματευτούν καλύτερους μισθούς.

Ξέρετε, κάποιος που ακούει απ’ έξω, δεν μπορεί να καταλάβει γιατί δεν θέλει ένα πολιτικό κόμμα να υπάρχει αυτό το ελάχιστο, το δίχτυ προστασίας, το δίχτυ ασφαλείας. Θα μπορούσε βέβαια κάποιος να αναρωτηθεί εδώ πώς γίνεται να έχουμε κοινό τόπο με το ΚΚΕ. Η απάντηση σε αυτό είναι ότι αυτό που προτείνουμε είναι απλά κοινή λογική στην προστασία των εργαζομένων, είναι ένα δίχτυ ασφαλείας και πάνω από αυτό να μπορούν οι κοινωνικοί εταίροι να συμφωνήσουν σε πιο ευνοϊκούς όρους για τους εργαζομένους.

Είπατε ότι με το νέο μηχανισμό θα κρατάμε τον κατώτατο μισθό στα χαμηλότερα δυνατά επίπεδα. Δεν καταλαβαίνω πώς προκύπτει αυτό. Ο κατώτατος μισθός θα προκύπτει από 2 αριθμούς. Ο ένας αριθμός είναι ο πληθωρισμός και ιδιαίτερα σε ότι αφορά στο 20% της χαμηλότερης εισοδηματικής κατηγορίας. Ο δεύτερος αριθμός είναι η αύξηση της παραγωγικότητας της ελληνικής οικονομίας. Αυτοί οι 2 αριθμοί μεταξύ τους έχουν ένα συν, ο ένας συν τον άλλον. Πώς θα κρατάμε τον κατώτατο μισθό στα χαμηλότερα δυνατά επίπεδα;

Είπατε και κλείνω σε σχέση με το ΚΚΕ, ότι υπάρχουν περιπτώσεις με 15, 16, 17 ώρες δουλειά και ότι η Επιθεώρηση Εργασίας κωφεύει. Κύριε Κατσώτη, πρώτα από όλα να συμφωνήσουμε ότι για αυτό ακριβώς το λόγο έχει θεσμοθετηθεί η ψηφιακή κάρτα εργασίας, για να καταγράφει τον πραγματικό χρόνο εργασίας και να διασφαλίζει ότι οι εργαζόμενοι αμείβονται για αυτόν και τα πρώτα στοιχεία της εφαρμογής - θέλω να πιστεύω ότι συμφωνούμε σε αυτό - είναι πάρα πολύ ενθαρρυντικά σχετικά με τη συμμόρφωση.

Όταν έχουμε κλάδους που έχουν συγκριτικά στοιχεία μετά τη χρήση ψηφιακής κάρτας 62% παραπάνω δηλωθείσες υπερωρίες σε σχέση με πριν, νομίζω ότι είμαστε σε καλό δρόμο. Όπως επίσης το γεγονός ότι πολύ μεγάλο μέρος των προστίμων τα οποία επιβάλλει η Επιθεώρηση Εργασίας αφορούν στην ψηφιακή κάρτα εργασίας και στις αμοιβές ή μη, θα έλεγα, προσήκουσες αμοιβές σε σχέση με την καταγραφή του πραγματικού χρόνου εργασίας.

Κυρία Φωτίου, είπατε αν δεν κάνω λάθος ότι οι συλλογικές συμβάσεις εργασίας είναι το όπλο των εργαζομένων και εγώ θα ρωτήσω γιατί δεν βοηθάτε τότε τους εργαζομένους να έχουν μια αφετηρία και πάνω από αυτήν να μπορούν να διαπραγματευθούν καλύτερους όρους εργασίας;

Επίσης, είναι η δεύτερη φορά που αμφισβητείτε τα στοιχεία της Εργάνης σχετικά με τις 500.000 νέες θέσεις εργασίας. Λοιπόν, επικαλείστε στοιχεία ΕΛΣΤΑΤ, η ΕΛΣΤΑΤ δουλεύει βάσει έρευνας. Η Εργάνη είναι η κάθε μία θέση εργασίας στη χώρα. Αν έχετε την καλοσύνη, σημειώστε παρακαλώ τα νούμερα: Ιούλιος 2019, είχαμε 2.303.109 εργαζομένους μισθωτούς ιδιωτικού τομέα. Ιούλιος 2024 -5 χρόνια μετά- είχαμε 2.701.492 μισθωτούς ιδιωτικού τομέα, ήτοι αύξηση 497.557 εργαζόμενοι, ήτοι 500.000, αύξηση 21,6% στους εργαζομένους του ιδιωτικού τομέα.

Στη «ΝΙΚΗ» ένα σχόλιο. Είπατε ότι πρέπει να υπάρχουν μελέτες να υπολογίζουμε πόσο κοστίζουν τα τρόφιμα, η ενέργεια και ούτω καθεξής. Για αυτόν ακριβώς το λόγο, κύριε συνάδελφε, ο κατώτατος μισθός θα προκύπτει από τον πληθωρισμό, από την αύξηση του Δείκτη Τιμών Καταναλωτή για το χαμηλότερο 20%. Αυτό το νούμερο δεν μπορεί να μπει στο νόμο, γιατί αυτό το νούμερο αλλάζει, όπως καταλαβαίνετε, αναλόγως ποιες είναι οι τιμές στην αγορά. Άρα λοιπόν αυτό ακριβώς προβλέπει η φόρμουλα να λαμβάνουμε υπόψη αυτές τις πληθωριστικές τάσεις, ιδιαίτερα σε ότι αφορά το 20% τους χαμηλότερης εισοδηματικής κατηγορίας.

Εγώ, λοιπόν, κυρίες και κύριοι συνάδελφοι, θα κλείσω ως εξής και με αυτό ολοκληρώνουμε μάλιστα και τις συνεδριάσεις της Επιτροπής. Θέλω να πιστεύω ότι στην Ολομέλεια πλέον, γιατί περνούμε στην Ολομέλεια, θα δοθούν απαντήσεις στα εξής 2 σημεία. Γιατί να μη θέλει ένας εκλεγμένος εκπρόσωπος του Ελληνικού Κοινοβουλίου να υπάρχει ένα δίκτυ ασφαλείας για τον κατώτατο μισθό και πάνω από αυτόν να μπορούν οι κοινωνικοί εταίροι να αποφασίζουν καλύτερες απολαβές;

Για να το πω με νούμερο, ας πούμε ότι ο αλγόριθμος βγάζει 1.000€ κατώτατο μισθό, γιατί λοιπόν να μην περιορίσουμε τη δυνατότητα για σύναψη συλλογικής σύμβασης εργασίας στο πάνω από τα 1.000€ και όχι στο κάτω; Εμείς δεν θέλουμε κάτω -το λέω ευθέως- δεν θέλουμε κάτω. Εσείς που λέτε να μην υπάρχει δίκτυ ασφαλείας, θέλετε παρακάτω; Γιατί αλλιώς δεν εξηγείται. Δεν εξηγείται γιατί να μη θέλετε το δίκτυ ασφαλείας στα 1.000€ και από πάνω τη δυνατότητα για διαμόρφωση συλλογικής σύμβασης εργασίας.

 Το δεύτερο ερώτημα στο οποίο καλούμε τα κόμματα να απαντήσουν είναι στη δική σας θέση, που δεν υπάρχει το δίχτυ ασφαλείας, τι γίνεται εάν η συλλογική σύμβαση - εθνική όπως λέτε - οδηγήσει σε χαμηλότερο νούμερο από αυτό που έχουμε σήμερα ή εκείνη την περίοδο. Στο παράδειγμά μου, λοιπόν, αν είναι 950 ο κατώτατος, τι γίνεται εάν καταργηθεί αυτός - γιατί με την πρότασή σας δεν θα υπάρχει αυτός καθόλου - και συμφωνήσουν οι κοινωνικοί εταίροι στα 800. Αυτό θέλετε να είναι το μήνυμα στην αγορά; Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε πολύ την κυρία Υπουργό. Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Εργασίας και Κοινωνικής Ασφάλισης με θέμα «ενσωμάτωση της Οδηγίας 2041/2022 του Ευρωπαϊκού Κοινοβουλίου και του Συμβουλίου της 19ης Οκτωβρίου του 2022 για επαρκείς κατώτατους μισθούς στην Ευρωπαϊκή Ένωση, αναπροσαρμογή μισθών προσωπικού δημοσίου τομέα, ρυθμίσεις για τον καθορισμό κατώτατου μισθού για τα έτη 2025, 2026 και 2027».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής.

Ο Εισηγητής της Πλειοψηφίας έχει ψηφίσει υπέρ.

Ο Εισηγητής της Μειοψηφίας έχει δηλώσει επιφύλαξη.

Ο Ειδικός Αγορητής της Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ» έχει τον λόγο.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε πρόεδρε, ψηφίζουμε κατά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ο Ειδικός Αγορητής της Κ.Ο. «ΚΚΕ» έχει ψηφίσει κατά.

 Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ» έχει δηλώσει επιφύλαξη.

 Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ» έχει ψηφίσει κατά.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗʺ» έχει δηλώσει επιφύλαξη.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας έχει δηλώσει επιφύλαξη κατά τη σημερινή συνεδρίαση.

Ο Ειδικός Αγορητής της Κ.Ο. «ΣΠΑΡΤΙΑΤΕΣ» έχει δηλώσει επιφύλαξη.

Στο σημείο αυτό ερωτάται η Επιτροπή. Γίνονται δεκτά τα άρθρα 1 έως 18 του σχεδίου νόμου;

**ΠΟΛΛΟΙ ΒΟΥΛΕΥΤΕΣ**: Δεκτά, δεκτά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Τα άρθρα 1 έως 18, γίνονται δεκτά, ως έχουν, κατά πλειοψηφία.

Ερωτάται η Επιτροπή, γίνεται δεκτό και το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Γίνεται δεκτό και το ακροτελεύτιο άρθρο.

Τέλος, ερωτάται η Επιτροπή αν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Δεκτό, κατά πλειοψηφία.

Συνεπώς, το ως άνω σχέδιο νόμου του Υπουργείου Εργασίας και Κοινωνικής Ασφάλισης, γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες είναι οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Τσαπανίδου Παρθένα (Πόπη), Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Αθανάσιος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

Τέλος και περί ώρα 15.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ**